text:
Modiro wa Rena wa go Gatiša
Bana ba Thadile Diswantšho tša Dibidio Tšeo ba di Ratago
Bona seo bana ba se bolelago ka lelokelelo la dibidio tšeo bana ba di ratago kudu tša ‘Eba Mogwera wa Jehofa,’ tša mabapi le Kabelo le Selina.
Go Botša Batho Ditaba tše Dibotse ka Maleme a Gabo Bona Nageng ya Ireland le Brithania
Dihlatse tša Jehofa di dira maiteko a kgethegilego a go ikgokaganya le batho bao ba bolelago le go bala maleme a bona nageng ya Ireland le Brithania. Batho ba ile ba arabela ka tsela efe?
Dibidio Tšeo di Hwetšagalago ka Maleme a Mantši
Bidio ya Ke Eng Seo se Diregago Holong ya Mmušo? E hwetšagala ka maleme a ka bago a 400, gomme ya Ke ka Baka la Eng o Swanetše go Ithuta Beibele? e hwetšagala ka maleme a fetago 550. Di bogele ka leleme la gago.
Go Tšweletša Beibele e Mpsha
Bona seo se ilego sa dirwa gore go tšweletšwe Phetolelo ya Lefase le Lefsa. Ke ka baka la’ng go dirišitšwe nako e ntši gakaakaa, tšhelete e ntši gakaakaa le maiteko gore go tšweletšwe Beibele ye e mpsha e botse?
Modiro wa go Fetolela Kua Mexico le Bogareng bja Amerika
Ke ka baka la’ng Dihlatse tša Jehofa di fetolela dipuku le dipukwana tšeo di theilwego Beibeleng ka maleme a fetago a 60, go akaretša Semaya, Senahuatl le Sejeremane sa ka Leboa (Low German) kua Mexico le Bogareng bja Amerika?
Beibele Yeo e Diretšwego Go se Hlagale ka Pela
Phetolelo ya Lefase le Lefsa ya Mangwalo a Makgethwa e kaonefaditšwego ya 2013 e a bogega e bile e diretšwe gore e se hlagale ka pela.
Sehlopha sa Bofetoledi sa Sepanishi se Hudugela Sepania
Ga e sa le go tloga ka 1909, Dihlatse tša Jehofa di ile tša fetolela dipuku tšeo di theilwego Beibeleng ka Sepanishi. Ithute ka mo go oketšegilego ka modiro wa tšona wa go fetolela ka Sepanishi.
Dibidio Tšeo di Thabišago
Dihlatse tša Jehofa di tšweleditše dibidio tše di rutago bana mekgwa e mebotse ya boitshwaro le go ba ruta seo mangwalo a se bolelago. Batho ba ikwa bjang ka tšona?
Ba Gafetšwe Modiro wa go Fetolela “Dipolelo tše Kgethwa tša Modimo.”—Baroma 3:2
Dihlatse tša Jehofa di dirišitše diphetolelo tše dintši lekgolong le fetilego la mengwaga. Ke ka baka la’ng Dihlatse tša Jehofa di fetolela Beibele Seisemaneng sa mehleng yeno?
Mengwaga e Lekgolo ya Mmino Woo o Tumišago Modimo
Dihlatse tša Jehofa di dirišitše bjang mmino le dikopelo borapeding bja tšona?
Bokgobapuku Bjoo o ka Šikago ka Bjona
JW Library e na le lenaneo la mahala la go go thuša go kgona go bala le go ithuta Beibele ka mo go tseneletšego.
Go Gatiša Dikgatišo Lefaseng ka Bophara go Thuša Batho go Tseba Modimo
Dihlatse tša Jehofa di na le mafelo a go gatiša a 15 lefaseng ka bophara, go tšweletša dikgatišo tšeo di theilwego Beibeleng ka maleme a ka bago a 700.
Wepesaete ya jw.org ga Bjale e Hwetšagala ka Maleme a Fetago a 300!
Dihlatse tša Jehofa di kgona bjang go dira gore tsebišo e holago e tšwago ka Beibele e hwetšagale ka maleme a mantši? Palo ye ya maleme e fapana bjang le ya Diwepesaete tše dingwe tše di tumilego?
Morokami wa Segreenland o Tumišwa Thelebišeneng
Ka January 2013, mekero ya ditaba ya kua Greenland e tsebaditše gore makasine wa Morokami o gatišitšwe ka Segreenland ka mengwaga e 40.
Motšhene wa go Phrintha ka Lebelo le Legolo
See how an in-line finishing system on a high-speed printing press was enhanced in order to trim, stack, count and pack Bible literature.
Go Diriša Diswantšho go Thuša Babadi ba Rena go Kwešiša
Dikgatišo tše dintši tša Dihlatse tša Jehofa di na le diswantšho tša mebalabala tšeo di hlalosago seo se ngwadilwego, eupša mathomong go be go se bjalo.
Go Bona Lentšu la Modimo ka Leleme la ka
Bona kamoo banyalani ba difoa bao ba nago le bana bao e sego difoa ba holwago ke Beibele ka Polelo ya Diatla ya Amerika.
Japane e Kgatha Tema go Gatišweng ga Dibeibele tša Letlakala la ka Ntle le Thata
Go hlomilwe motšhene o mofsa bogatišetšong bja Dihlatse tša Jehofa kua Japane. Ithute ka motšhene wo o laolwago ke khomphutha wa go gatiša dipuku.
Mmino wa Maleme a Mantši
Ithute ka ditlhohlo tšeo di bilego gona ge go fetolelwa mantšu a koša ka maleme a mantši.
Matlakala a Sego Kae ka Maleme a Mantši
Go thoma ka January 2013, dimakasine tša Morokami le Phafoga! di tla ba le matlakala a sego kae. Ka baka la’ng?
Ga Bjale Puku ya Genesi e Gona ka Polelo ya Diatla ya Amerika
Beibele ya Polelo ya Diatla ya Amerika ga bjale e gona!
“Tsela še”
Theetša kopelo yeo e theilwego go ditemana tšeo di tšwago Lentšung la Modimo, ge di opelwa ka maleme a seswai.
Kamoo Morokami wa Seisemane se se Nolofaditšwego o Thušago Bana ba Kua Denmark
Bona kamoo lapa le lengwe kua Denmark le dirišago kgatišo ya Morokami ya Seisemane se se nolofaditšwego.
Go Tšweletšwa ga Dibeibele ka Boati
Bona kamoo lefelo la rena la go gatiša la kua Japane le tšweletšago Dibeibele ka boati bakeng sa tšhemo ya lefaseng ka bophara.
Batho ba Hwetša Dibeibele ka Segagabo Bona
Phetolelo ya Lefase le Lefsa ya Mangwalo a Makgethwa e newa mahala go motho le ge e le ofe yoo a nyakago go e bala.


c: text/html

text:
BAFSA BA A BOTŠIŠA
Na re Swanetše go Arogana?—(Karolo 1)
Ka dinako tše dingwe go arogana go a thuša. Ela hloko phihlelo ya Jill. O re: “Mathomong ke be ke thabišwa ke gore ka mehla lesogana la ka le be le nyaka go tseba gore ke kae, ke dira eng le gore ke na le bomang. Eupša seo se ile sa fihla bokgoleng bja gore ke se sa kgona go fetša nako ke na le batho ba bangwe ge e se lona feela. Le be le bile le hufega ge ke fetša nako ke na le ba lapa lešo—kudukudu tate. Ge ke be ke arogana le lona, ke ile ka ikwa eka leswika le boima le tlošitšwe magetleng a ka!”
Sarah o bile le phihlelo e swanago. O ile a thoma go lemoga gore John, e lego lesogana leo a bego a ratana le lona, o be a kodutla, a sa kgotsofale e bile a se na mekgwa. Sarah o gopola ka gore: “Lebakeng le lengwe o ile a šiiwa ke nako, a tla gagešo ka morago ga diiri tše tharo! O ile a fo hlokomologa mma ge a be a mmulela mojako ke moka a re go nna: ‘A re sepele. Re šiilwe ke nako.’ Ga se a ka a re, ‘Ke šiilwe ke nako,’ eupša o itše, ‘Re šiilwe ke nako.’ Nkabe a ile a kgopela tshwarelo goba a hlalosa seo se dirilego gore a šiiwe ke nako. Go feta moo, nkabe a ile a hlompha mma!”
Ke therešo gore tiro e tee feela goba mokgwa o nyamišago ga o bolele gore tswalano e ka se atlege. (Psalme 130:3) Lega go le bjalo, ge Sarah a be a lemoga gore seo John a se dirilego ga se sa direga gatee feela, eupša ke mokgwa, o ile a phetha ka gore ba arogane.
Go thwe’ng ge e ba go etša Jill le Sarah, o phetha ka gore motho yo o ratanago le yena e ka se be molekane wa lenyalo yo a go swanetšego? Ge e ba go le bjalo, o se ke wa hlokomologa kamoo o ikwago ka gona! Gaešita le ge go ka ba go le thata go amogela seo, go ka ba kaone kudu gore le arogane. Diema 22:3 e re: “Yo bohlale ke yo a bonego kotsi a ikuta.”
Ke therešo gore go arogana go ka fo se be bonolo. Eupša lenyalo ke tlemo ya sa ruri. Go kaone go kwa bohloko go se nene gona bjale go e na le go tlo itshola bophelo ka moka!

robotstxt: allowed

filter: keep


text:
Ekwa Lentšu la Jehofa Kae le Kae mo o Lego Gona
“Ditsebe tša lena di tla kwa lentšu ka morago ga lena le re: ‘Tsela še.’”—JES. 30:21.
1, 2. Jehofa o boledišana bjang le bahlanka ba gagwe?
MEHLENG ya Beibele, batho ba be ba hwetša tlhahlo ya Jehofa ka mekgwa e fapafapanego. Modimo o ile a bolela le ba bangwe ka barongwa, ka dipono goba ka ditoro, ka go re’alo a ba utollela seo se bego se tla direga nakong e tlago. Le gona Jehofa o ile a ba nea dikabelo tše itšego. (Num. 7:89; Hesek. 1:1; Dan. 2:19) Ba bangwe ba ile ba hwetša tlhahlo ya Jehofa go baemedi ba gagwe ba batho bao ba hlankelago karolong ya lefaseng ya mokgatlo wa gagwe. Go sa šetšwe gore batho ba Jehofa ba be ba hwetša tlhahlo ya gagwe bjang, bao ba bego ba e latela ba be ba šegofatšwa.
2 Lehono, Jehofa o hlahla batho ba gagwe ka Beibele, moya wa gagwe o mokgethwa le ka phuthego. (Dit. 9:31; 15:28; 2 Tim. 3:16, 17) Tlhahlo yeo a re neago yona e kwagala gabotse kudu moo go lego bjalo ka ge eka ‘ditsebe tša rena di kwa lentšu ka morago ga rena le re: “Tsela še. Sepelang ka yona.”’ (Jes. 30:21) Ge e le gabotse, Jesu le yena o fetišetša lentšu la Jehofa go rena ge a dutše a hlahla phuthego ka “mohlanka yo a botegago le wa temogo.” (Mat. 24:45) Re swanetše go tšeela godimo tlhahlo ye, ka gobane re tlo hwetša bophelo bjo bo sa felego ge feela re ekwa.—Baheb. 5:9.
3. Ke’ng seo se ka re šitišago go arabela gabotse tlhahlong ya Jehofa? (Bona seswantšho se se lego ka mo godimo.)
3 Sathane Diabolo o ikemišeditše go re dira gore re se ke ra tšeela godimo tlhahlo ya Jehofa yeo e tlago go re thuša go phologa. Go feta moo, ‘dipelo tša rena tše boradia’ di ka re šitiša go arabela gabotse tlhahlong ya Jehofa. (Jer. 17:9) Ka baka leo, anke re ahlaahleng kamoo re ka fenyago mapheko ao a dirago gore go be thata go kwa lentšu la Modimo. Le gona, anke re ahlaahleng kamoo go boledišana le Jehofa ka go tšwa pelong go tlago go re thuša go šireletša tswalano ya rena le yena go sa šetšwe seo se diregago.
GO FENYA MAANO A SATHANE
4. Sathane o leka bjang go tutuetša tsela yeo batho ba naganago ka yona?
4 Sathane o leka go tutuetša tsela yeo batho ba naganago ka yona ka go ba nea tsebišo e fošagetšego le ka go phatlalatša maaka. (Bala 1 Johane 5:19.) Go oketša go dilo tšeo di gatišitšwego, lefaseng ka moka batho ba bantši ba na le diradio, dithelebišene le Inthanete, go akaretša le dikarolong tše di lego lekatana kudu tša lefase. Gaešita le ge mekero e bjalo ya ditaba e ka ba e na le mananeo a kgahlišago, gantši a kgothaletša boitshwaro bjo bo thulanago le ditekanyetšo tša Jehofa. (Jer. 2:13) Ka mohlala, ditabeng le mananeong a boithabišo go bolelwa ka manyalo a batho ba bong bjo bo swanago bjalo ka ge eka ke selo seo se se nago bothata, le gona batho ba bantši ba nagana gore seo Beibele e se bolelago ka ditswalano tša batho ba bong bjo bo swanago ga se kwagale.—1 Bakor. 6:9, 10.
5. Re ka dira’ng gore re pheme go gogolwa ke maaka a Sathane?
5 Bao ba ratago ditekanyetšo tša Modimo tša go loka ba ka phema bjang go gogolwa ke maaka ao a tletšego lefaseng le la Sathane? Ba ka kgethologanya bjang se se lokilego go se se fošagetšego? “Ka go itota go ya ka lentšu la [Modimo]”! (Ps. 119:9) Lentšu la Modimo le na le tlhahlo ya bohlokwa yeo e re thušago go bona phapano magareng ga therešo le maaka. (Die. 23:23) Ge Jesu a be a tsopola Mangwalo o itše: “Motho . . . o tla phela le ka polelo e nngwe le e nngwe e tšwago molomong wa Jehofa.” (Mat. 4:4) Re swanetše go ithuta kamoo re ka dirišago melao ya motheo ya Beibele maphelong a rena. Ka mohlala, nako e telele pele Moshe a ka ngwala molao wa Jehofa wa go iletša bohlotlolo, Josefa o ile a kwešiša gore boitshwaro bjo bjalo ke go direla Modimo sebe. Ga se a ka a nagana ka go se kwe Jehofa ge mosadi wa Potifara a be a leka go mo goketša gore a dire sebe. (Bala Genesi 39:7-9.) Gaešita le ge mosadi wa Potifara a ile a mo gapeletša ka makga a mantši gore a robale le yena, Josefa o ile a kgetha go kwa lentšu la Jehofa, e sego la mosadi yo. Selo sa bohlokwa seo se ka re thušago go tseba phapano magareng ga se se lokilego le se se fošagetšego ke go theetša lentšu la Jehofa le go se theetše maaka a Sathane.
6, 7. Re swanetše go dira’ng gore re pheme keletšo e kgopo ya Sathane?
6 Lefase le tletše ka dithuto tše di thulanago tša bodumedi moo batho ba bantši ba naganago gore go tsoma bodumedi bja therešo ke go itapišetša lefeela. Lega go le bjalo, Jehofa o dirile gore tlhahlo ya gagwe e be molaleng go bao ba nyakago go e diriša. Re swanetše go dira phetho ya gore re tla theetša mang. Ka ge go tloga go sa kgonege gore re theetše batho ba babedi ka nako e tee, re swanetše go ‘tseba lentšu’ la Jesu gomme re theetše yena. Ke yena yo Jehofa a mo kgethilego gore a hlokomele dinku tša Gagwe.—Bala Johane 10:3-5.
7 Jesu o itše: “Elang hloko seo le se kwago.” (Mar. 4:24) Keletšo ya Jehofa e kwagala gabotse e bile e nepagetše, eupša re swanetše go e ela hloko le go e theetša ka go lokišeletša dipelo tša rena gore di e amogele. Ge e ba re se šedi, re ka theetša keletšo e kgopo ya Sathane go e na le keletšo e lerato ya Modimo. Le ka mohla o se ke wa dumelela mmino wa lefase, dibidio, mananeo a thelebišene, dipuku, batho bao re tlwaelanego le bona, barutiši goba batho bao go thwego ke ditsebi ba laola bophelo bja gago.—Bakol. 2:8.
8. (a) Dipelo tša rena di ka re wetša bjang melabeng ya Sathane? (b) Re ka diragalelwa ke’ng ge e ba re hlokomologa maswao a gore re a fokola?
8 Sathane o a tseba gore re na le tshekamelo ya go dira sebe, gomme o leka go re goketša gore re dire dilo tše di fošagetšego. Ge Sathane a re hlasela ka tsela ye, go ba thata kudu gore re dule re botega. (Joh. 8:44-47) Re ka lebeletšana bjang ka katlego le tlhohlo ye? Nagana ka motho yo a ineelago mokgweng o itšego moo a feleletšago a dira selo seo a bego a nagana gore a ka se tsoge a se dirile. (Baroma 7:15) Ke’ng seo se lebišitšego boemong bjo bjoo bo nyamišago? Mohlomongwe motho yo a ka ba a ile a thoma go se theetše lentšu la Jehofa ganyenyane-ganyenyane. A ka ba a ile a se lemoge maswao a seo se diregago ka pelong ya gagwe goba a ile a kgetha go a hlokomologa. Ka mohlala, a ka ba a ile a kgaotša go rapela, go tšea karolo ka mafolofolo bodireding goba a thoma go se sa ba gona dibokeng ka mehla. Mafelelong a ineela kganyogong ya gagwe gomme a dira seo a bego a tseba gore se fošagetše. Re ka phema kotsi yeo ge e ba re dula re phakgame gomme re gata mogato kapejana gore re lokiše maemo. Le gona ge e ba re theetša lentšu la Jehofa, re ka se theetše dikgopolo le ge e le dife tša bohlanogi.—Die. 11:9.
9. Ke ka baka la’ng go le bohlokwa kudu gore re lemoge mekgwa e fošagetšego kapejana?
9 Ge motho yo a itšego a ka lemoga kapejana gore o a babja, seo se ka phološa bophelo bja gagwe. Ka mo go swanago, re ka phema mathata ge e ba re lemoga kapejana mekgwa yeo e ka re wetšago molekong. Gateetee ge re lemogile mekgwa yeo, e tla ba gabohlale gore re gate mogato ntle le go senya nako—pele re ‘tanywa ke Sathane gore re dire thato ya gagwe.’ (2 Tim. 2:26) Re swanetše go dira’ng ge re lemoga gore re dumeletše menagano le dikganyogo tša rena go aroga go seo Jehofa a se nyakago go rena? Ka boikokobetšo re swanetše go boela go yena ntle le go senya nako, re theetše keletšo ya gagwe e bile re mo kwe ka dipelo tša rena ka moka. (Jes. 44:22) Re swanetše go lemoga gore go dira phetho e fošagetšego go ka re gobatša kudu moo re ka swanelwago ke go lebeletšana le ditlamorago tše bohloko kudu tshepedišong ye ya dilo. Ruri go kaone gore re se ke ra aroga go Jehofa ka gore re gate mogato kapejana go phema go dira diphošo tše dikgolo!
GO FENYA BOIKGANTŠHO LE MEGABARU
10, 11. (a) Re ka bona bjang gore motho o a ikgantšha? (b) Re ithuta’ng mokgweng o mobe wa Kora, Dathane le Abirama?
10 Re swanetše go lemoga gore dipelo tša rena di ka re aroša. Ruri sebe se na le matla! Ka mohlala, nagana ka boikgantšho le megabaru. Ela hloko kamoo mekgwa ye e ka re šitišago go theetša lentšu la Jehofa gomme seo sa dira gore re dire diphošo tše dikgolo. Motho yo a ikgantšhago o ipona a le bohlokwa go feta batho ba bangwe. A ka nagana gore o na le tshwanelo ya go dira selo le ge e le sefe seo a nyakago go se dira le gore ga go na motho yo a ka mmotšago selo. Ka gona a ka nagana gore a ka se newe keletšo ke Bakristegotee le yena, bagolo goba gaešita le mokgatlo wa Modimo. Motho yo bjalo ga a sa kwa lentšu la Jehofa gabotse.
11 Ge Baisiraele ba be ba le lešokeng, Kora, Dathane le Abirama ba ile ba rabela kgahlanong le bolaodi bja Moshe le Arone. Ka baka la boikgantšho, marabele ao a ile a nyaka go hlankela Jehofa ka tsela yeo a e ratago. Jehofa o ile a arabela bjang? O ile a bolaya marabele ao ka moka. (Num. 26:8-10) Ruri pego ye e re ruta thuto ya bohlokwa! Go rabela go Jehofa go feleletša ka masetlapelo. Anke re gopoleng le gore “boikgantšho bo eta go wa pele.”—Die. 16:18; Jes. 13:11.
12, 13. (a) Nea mohlala wo o bontšhago kamoo megabaru e ka feleletšago ka masetlapelo. (b) Hlalosa kamoo megabaru e ka golago ka lebelo ge re sa hlokomele.
12 Go thwe’ng ka megabaru? Gantši motho yo a nago le megabaru o itšeela molao matsogong e bile ga a na boitshwaro. Ka morago ga gore Naamane molaodi wa madira a Siria a fodišwe lephera, o ile a nea moporofeta Elisha dimpho tše itšego eupša a di gana. Lega go le bjalo, mohlokomedi wa Elisha e lego Gehasi, o ile a kganyoga dimpho tšeo. Gehasi o ile a ipotša gore: “Ke ikana ka Jehofa yo a phelago gore ke tla kitima ka mo šala morago gomme ka yo tšea selo se itšego go [Naamane].” O ile a šala Naamane morago Elisha a sa tsebe gomme a fihla a bolela maaka gore a newe “talente ya silifera le diaparo tše pedi.” Go ile gwa direga’ng ka morago ga gore Gehasi a dire se le go botša moporofeta wa Jehofa maaka? Lephera la Naamane le ile la kgomarela Gehasi wa megabaru!—2 Dikg. 5:20-27.
13 Megabaru e ka thoma ganyenyane, eupša ge re sa hlokomele, e ka gola ka lebelo gomme ya re fenya. Pego ya Beibele ya mabapi le Akane e bontšha matla a megabaru. Ela hloko kamoo megabaru ya Akane e ilego ya gola ka lebelo ka gona. O ile a re: “Eitše ge ke bona kobo e botse kudu yeo e tšwago Shineara le dishekele tše makgolopedi tša silifera gotee le tša gauta tša boima bja dishekele tše masomehlano ditheboleng, ka di kganyoga gomme ka di tšea.” Go e na le gore Akane a gane kganyogo yeo e fošagetšego, ka megabaru o ile a utswa dithebola tšeo gomme a di uta ka tenteng ya gagwe. Ge sebe sa Akane se utolotšwe, Joshua o ile a mmotša gore Jehofa o tla mo tlišetša masetlapelo. Akane le lapa la gagwe ba ile ba kgatlwa ka maswika lona letšatšing leo. (Josh. 7:11, 21, 24, 25) Megabaru ke molaba wo o ka re tanyago neng goba neng. Ka go re’alo, anke re “[itišeng] mohuteng o mongwe le o mongwe wa megabaru.” (Luka 12:15) Gaešita le ge ka dinako tše dingwe re ka nagana dilo tše di fošagetšego goba tše di gobogilego, ke gabohlokwa gore re laole menagano ya rena gomme re se ke ra dumelela dikganyogo tša rena di gakala moo re feleletšago re dira sebe.—Bala Jakobo 1:14, 15.
14. Re swanetše go dira’ng ge re lemoga gore re na le boikgantšhonyana le megabaru?
14 Boikgantšho le megabaru di ka feleletša ka masetlapelo. Go naganišiša ka ditlamorago tša go dira sebe go tla re thuša gore re se ke ra dumelela ditshekamelo tše bjalo di re šitiša go kwa lentšu la Jehofa. (Doit. 32:29) Ka Beibeleng, Modimo wa therešo ga a re botše feela ka tsela e nepagetšego eupša o re hlalosetša le mehola ya go sepela go yona gotee le ditlamorago tša go sepela tseleng e fošagetšego. Ge e ba dipelo tša rena di re goketša go dira selo se itšego e le ge re tutuetšwa ke boikgantšho goba megabaru, ruri e tla ba gabohlale gore re nagane ka ditlamorago tša seo! Re swanetše go nagana kamoo go dira sebe seo go tlago go kgoma rena ka gona, baratiwa ba rena, kudukudu tswalano ya rena le Jehofa.
DULA O BOLEDIŠANA LE JEHOFA
15. Jesu o re beetše mohlala ofe tabeng ya go boledišana le Jehofa?
15 Jehofa o re kganyogela tše dibotse. (Ps. 1:1-3) O re nea tlhahlo ka nako e swanetšego. (Bala Baheberu 4:16.) Gaešita le ge Jesu a be a phethagetše, o be a boledišana le Jehofa ka mehla, le gona a rapela ka go se kgaotše. Jehofa o ile a thekga Jesu le go mo nea tlhahlo ka ditsela tše di makatšago. O ile a romela barongwa gore ba tlo mo hlankela, a mo nea moya wa Gagwe o mokgethwa gore o mo thuše, a ba a mo hlahla ge a be a kgetha baapostola ba 12. Le gona Jehofa o ile a bolela a le legodimong go bontšha gore O be a thekga Jesu le go mo amogela. (Mat. 3:17; 17:5; Mar. 1:12, 13; Luka 6:12, 13; Joh. 12:28) Go etša Jesu, re swanetše go tšhollela Modimo seo se lego ka dipelong tša rena ka thapelo. (Ps. 62:7, 8; Baheb. 5:7) Le rena re ka dula re boledišana le Jehofa ka thapelo gomme ra phela ka tsela yeo e tlago go mo tumiša.
16. Jehofa o re thuša bjang gore re kgone go kwa lentšu la gagwe?
16 Gaešita le ge Jehofa a nea batho ka moka keletšo ya gagwe, ga a gapeletše motho go e latela. Re swanetše go kgopela moya wa gagwe o mokgethwa gomme o tla re nea wona. (Bala Luka 11:10-13.) Lega go le bjalo, go bohlokwa gore re ‘ele hloko kamoo re theetšago ka gona.’ (Luka 8:18) Ka mohlala, re tla ba re le baikaketši ge re ka kgopela Jehofa gore a re thuše go fenya boitshwaro bjo bo gobogilego mola re tšwela pele go bogela diswantšho tše di kgothaletšago bootswa goba dimobi tše di gobogilego. Ge e le gabotse, re swanetše go ba mafelong goba maemong ao moya wa Jehofa o lego go ona. Re a tseba gore moya wa gagwe o dibokeng tša phuthego. Bahlanka ba Jehofa ba bantši ba ile ba phema go wela kotsing ka go theetša Jehofa nakong ya diboka. Ka baka leo, ba ile ba kgona go bona ge dikganyogo tše di fošagetšego di thoma go mela ka dipelong tša bona gomme ba lokiša ditsela tša bona.—Ps. 73:12-17; 143:10.
DULA O EKWA LENTŠU LA JEHOFA
17. Ke ka baka la’ng go ipota go le kotsi?
17 Nagana ka Kgoši Dafida wa Isiraele ya bogologolo. Ge e be e sa le mofsa, o ile a fenya senatla sa Mofilisita e lego Goliata. Dafida o ile a ba mohlabani, kgoši, mošireletši le motho yo a bego a direla setšhaba diphetho. Eupša ge Dafida a be a thoma go ipota, pelo ya gagwe e ile ya mo radia gomme a dira sebe se segolo le Batseba, a ba a rulaganya gore monna wa gagwe e lego Uria a bolawe. Ge a be a phošollwa, Dafida ka boikokobetšo o ile a dumela phošo ya gagwe gomme a lokiša tswalano ya gagwe le Jehofa.—Ps. 51:4, 6, 10, 11.
18. Ke’ng seo se ka re thušago gore re dule re theetša lentšu la Jehofa?
18 Anke re lateleng keletšo ye e lego go 1 Bakorinthe 10:12 gomme re se ke ra ipota kudu. Ka ge re sa kgone go ‘laola dikgato’ tša rena, mafelelong re tlo swanelwa ke go theetša lentšu la Jehofa goba la Lenaba la gagwe. (Jer. 10:23) Anke re rapeleng ka mehla, re latele tlhahlo ya moya o mokgethwa gomme re dule re theetša lentšu la Jehofa.


text:
NA SE HLAMILWE?
Sešireletšaphišo sa Tšhošwane ya Sahara ya Mmala wa Silifera
TŠHOŠWANE ya Sahara ya mmala wa silifera (Cataglyphis bombycina) ke e nngwe ya diphoofotšwana tšeo di tsebjago tša nageng tšeo di kgonago go kgotlelela phišo. Ge letšatši le fišago kudu mosegareng wa sekgalela kua Sahara le gapeletša diphoofotšwana tšeo di jago tšhošwane ye go nyaka moriti, tšhošwane ye e tšea maeto a makopana go tloga moleteng wa yona e yo nyaka dijo, tšeo di akaretšago dikhunkhwane tšeo di bolailwego ke phišo e tseneletšego.
Ela hloko: Tšhošwane ye ya mmala wa silifera e na le sešireletšaphišo seo se bopšago ke boya bja moswananoši bjoo bo lego bokagodimong bja mmele wa yona le ka mathoko le bokatlase bjo bo se nago boya. Boya, bjo bjo bo dirago gore tšhošwane ye e phadime bjalo ka silifera, ge bo ripilwe ka bogare bo etša ditšhupu tše dinyenyane tšeo di lego ka sebopego sa khutlotharo. Ka mathoko a boya bjo go na le dintotoma tše dinyenyane, mola ka fase ga bjona go le boreledi. Tsela yeo boya bjo bo bopegilego ka yona e thuša ka ditsela tše pedi. Ya pele, e thuša gore mahlasedi ao a sa bonagalego a letšatši a se tsene boyeng. Ya bobedi, e thuša gore tšhošwane ye e kgone go ntšha phišo yeo e tsenego mmeleng wa yona. Ka lehlakoreng le lengwe, karolo yeo e se nago boya ya ka tlase ya tšhošwane e hlametšwe go thuša gore mahlasedi ao a sa bonagalego a phišo ao a tšwago mo fase a se tsene mmeleng wa yona. *
Sešireletšaphišo sa tšhošwane ya Sahara ya mmala wa silifera se thuša khunkhwane ye gore mmele wa yona o dule o le thempheretšheng yeo e ka kgonago go e kgotlelela, e lego ya ka tlase ga 53,6°C. Ka baka la go kgahlwa ke sephedi seo se senyenyane, banyakišiši ba dira dišireletši tša moswananoši tša go laola phišo, e lego tšeo di tla fokotšago phišo go sa dirišwe difene le didirišwa tše dingwe.
O nagana eng? Na sešireletšaphišo sa tšhošwane ya Sahara ya mmala wa silifera se bile gona ka go itiragalela? Goba na se hlamilwe?
^ par. 4 Gape, tšhošwane ye mmeleng wa yona e na le diprotheine tšeo di kgethegilego tšeo di sa tološwego gabonolo ke phišo e tseneletšego. E na le maoto a matelele ao a e phagamišetšago godimo santeng yeo e fišago, e bile a dira gore e kgone go kitima ka lebelo. Le gona, e na le bokgoni bja go tseba tsela, bjo bo e thušago go hwetša tsela ya go fihla ka pela moleteng wa yona.


text:
DIKANEGELO TŠA BEIBELE TŠA DISWANTŠHO
KANEGELO YA BEIBELE YA DISWANTŠHO
Jehofa o Matlafatša Gideone
Jehofa o ile a thuša Gideone bjang go se boife batho ba go tshwenyana ba go tšwa Midiane? Bala kanegelo ye ya Beibele inthaneteng goba go tšwa go PDF yeo e phrinthilwego.
Tše di Oketšegilego go tšwa Dihlogong tše
Moya o Mokgethwa o Matlafatša Simisone
Simisone o dira dilo tše matla ka ge e be e le moahlodi wa Isiraele. Moya o mokgethwa wa Jehofa o mo thušitše bjang? O ka hwetša bjang moya wa Modimo?
Ruthe ke Mogwera yo a Botegago
Le ge e be e se Moisiraele, potego ya gagwe e ile ya mo tlišetša tšhegofatšo e kgahlišago ya Modimo.
Kora o a Rabela
Na borabele bja gagwe bo be bo le kgahlanong le Moshe le Arone e le ruri, goba kgahlanong le motho yo mongwe?


text:
DINAGA LE BATHO
Go Etela Kyrgyzstan
KA GE Kyrgyzstan e dikologilwe ke dithaba tše ditelele tšeo di apešitšwego ke lehlwa dihloreng tša tšona, naga ye e kua Asia Bogareng gomme e dikologilwe ke Kazakhstan, Uzbekistan, Tajikistan le China. Mo e ka bago diperesente tše 90 tša naga yeo go tletše dithaba. Kyrgyzstan e ikgantšha ka go ba le molokeloke wa Dithaba tše ditelele kudu tša Tian Shan, tša bophagamo bja dimithara tše 7 439. Mo e ka bago diperesente tše nne tša naga yeo go tletše dithokgwa. Ka baka leo go a kgahliša go tseba gore se sengwe sa dithokgwa tše dikgolo lefaseng tšeo di imeletšego tša ditokomane tšeo di bitšwago di-walnut se hwetšwa kua Kyrgyzstan.
Batho ba Kyrgyzstan ba tsebja kudu ka go amogela baeng le go hlompha. Kua Kyrgyzstan go tlwaelegile go bitša motho yo mogolo ka tsela ya tlhompho le go mo šuthelela setulong dinamelweng tša batho bohle gotee le go mo mmea maemong ao a hlomphegago kudu tafoleng.
Ka tlwaelo malapa a moo a ba le bana ba bararo goba go feta moo. Gantši Morwa yo monyenyane o šala ka gae le batswadi, gaešita le ka morago ga ge a nyetše gomme a ba hlokomela ge ba tšofetše.
Banenyana ba rutwa e sa le ba banyenyane dilo tšeo di nyakegago gore e tle e be basadisadi malapeng a bona. Ge ba le mahlalagading ba ba ba šetše ba kgona go hlokomela lapa. Gantši monyadiwa o fiwa mpho ya lenyalo. Yona e ka akaretša dilo tša mehutahuta tša go ala mpete, diaparo tša mehutahuta le mmete wo o logilwego ka diatla. Monyadi o lefa magadi ka tšhelete le ka diruiwa.
Nakong ya menyanya le mahu, go hlabja nku goba pere. E segwa go ya ka ditho gomme setho se sengwe le se sengwe se na le motho yo a se fiwago. Go ithekgile ka mengwaga ya baeng le maemo a bona, yo mongwe le yo mongwe wa bona o newa setho seo se mo lebanego; moetlo wo le wona o sepedišwa ka tlhompho. Ke moka batho ba solelwa dijo tšeo di ratwago ke batho ba moo tšeo di bitšwago beshbarmak. Di jewa ka diatla.


text:
BAFSA BA A BOTŠIŠA
Ke Swanetše go Dira’ng ge ke Tshetše Molao wa ka Gae?
Tše ke dilo tšeo o ka di dirago gore boemo bo se ke bja mpefala.
Bolela therešo. Ge e ba o sa bolele therešo, batswadi ba gago ba ka se sa go bota. Ka gona, botega gomme o hlalose ditaba ka botlalo.—Diema 28:13.
Phema go itokafatša goba go bebofatša seo se diregilego.
Ka mehla gopola gore “
karabo ge e le boleta e phohliša pefelo.”—Diema 15:1.
Kgopela tshwarelo. Go bontšha go itshola le go nyama ka seo o se dirilego goba mošomo o montši woo o o bakilego ke gabohlokwa e le gore kotlo ya gago e se ke ya ba e šoro. Lega go le bjalo, o swanetše go itshola go tšwa pelong.
Amogela ditlamorago. Go amogela ditlamorago tša ditiro tša gago ke leswao la go bontšha go gola. Selo sa bohlokwa ke gore o katanele go botwa ke batswadi ba gago gape.—Diema 20:11.
Gopola gore batswadi ba gago ba na le boikarabelo bja go laola ditiro tša gago ka tsela e itšego. Ke ka baka leo Beibele e bolelago ka “
taelo ya tatago” le “
molao wa mmago.”—Diema 6:20.
Ge e ba o nyaka gore batswadi ba gago ba go nee tokologo e oketšegilego:
Dula o theetša melao ya bona.
Katanela go dira gore go kwa e be karolo ya seo o lego sona le seo o se dumelago.


text:
KGAOLO 39
Madimabe go Moloko wo o sa Arabelego
JESU O SOLA METSE E ITŠEGO
O IMOLLA BATHO LE GO BA LAPOLOŠA
Jesu o tšeela godimo Johane Mokolobetši, eupša batho ba bantši ba lebelela Johane bjang? Jesu o re: “Moloko wo . . . o swana le bana ba banyenyane bao ba dutšego marekišetšong bao ba goeletšago dithaka tša bona, ba re: ‘Re le leleditše naka, eupša la se bine; ra golola, eupša la se itshetle dihuba ka manyami.’”—Mateo 11:16, 17.
Jesu o ra go re’ng? O hlalosa kgopolo ya gagwe o re: “Johane o tlile a sa je e bile a sa nwe, eupša batho ba re: ‘O na le motemona’; Morwa wa motho o tlile, a ja e bile a nwa, go dutše go le bjalo batho ba re: ‘Bonang motho wa sejagobe le yo a lemaletšego beine, mogwera wa balekgetho le badiradibe.’” (Mateo 11:18, 19) Ka lehlakoreng le lengwe, Johane o phetše bophelo bjo bonolo e le Monasari, e bile a sa nwe beine, lega go le bjalo moloko wo o re o na le motemona. (Numeri 6:2, 3; Luka 1:15) Ka lehlakoreng le lengwe gape, Jesu o phela bjalo ka batho ba bangwe. O a ja le go nwa ka tekatekano, eupša o latofatšwa ka gore o a feteletša. Go bonagala go kgotsofatša batho go sa kgonege.
Jesu o swantšha moloko wo le bana ba banyenyane bao ba dutšego marekišetšong bao ba ganago go arabela ka go bina ge bana ba bangwe ba letša naka goba ka gore ba nyame ge ba bangwe ba golola. O re: “Bohlale bo hlatselwa ka mediro ya bjona gore bo lokile.” (Mateo 11:16, 19) Ee, “mediro”—ke gore, bohlatse bjo bo bontšhitšwego ke Johane le Jesu—e hlatsela gore ditatofatšo tšeo di lego kgahlanong le bona ke tša maaka.
Ka morago ga ge Jesu a hlalositše moloko wo e le wo o sa arabelego, o sola ka go lebanya metse ya Koratsina, Betsaida le Kaperenaume, moo a dirilego mediro e matla. Jesu o re ge nkabe a ile a dira mediro e bjalo metseng ya Fenikia ya Tiro le Sidone, metse yeo nkabe e ile ya itshola. Gape o bolela ka motse wa Kaperenaume, moo e bego e le ga gabo ka nakwana. Le gona moo, ba bantši ga se ba arabela. Jesu o bolela ka motse woo o re: “Letšatšing la Kahlolo le tla ahlolwa o šoro go feta naga ya Sodoma.”—Mateo 11:24.
Ke moka Jesu o tumiša Tatagwe, yoo a utelago “ba bohlale le ba tlhaologanyo” ditherešo tša moya tše bohlokwa eupša a di utollela babotlana, e lego bao ba swanago le bana. (Mateo 11:25) O nea taletšo e kgahlišago go ba bjalo o re: “Tlang go nna, lena bohle bao le lapišitšwego le go imelwa, ke tla le lapološa. Rwalang joko ya ka le ithute go nna, gobane ke wa moya o boleta e bile ke wa pelo e ikokobeditšego gomme le tla hweletša meoya ya lena tapologo. Gobane joko ya ka e botho, morwalo wa ka o bohwefo.”—Mateo 11:28-30.
Jesu o lapološa batho bjang? Baetapele ba bodumedi ba imeditše batho ka metlwae yeo e ba dirago makgoba, yeo e swanago le melao e thata ya go boloka Sabatha. Eupša Jesu o ba lapološa ka go ba ruta therešo ya Modimo, yeo e sa šilafatšwago ke metlwae yeo. Le gona o bontšha tsela ya go imolla bao ba kwago ba imetšwe kudu ke pušo ya babuši ba dipolotiki le bao ba ikwago ba imetšwe ke sebe. Ee, Jesu o ba utollela kamoo dibe tša bona di ka lebalelwago le kamoo ba ka bago khutšong le Modimo.
Bohle bao ba amogelago joko ya Jesu e bohwefo ba ka ineela go Modimo gomme ba hlankela Tatago rena wa legodimong yo a kwelago bohloko le yo a nago le kgaugelo. Go dira bjalo ga go imele ka gobane ditaelo tša Modimo ga di boima le gatee.—1 Johane 5:3.
Ithute ka mo go oketšegilego
Na Bakriste ba Swanetše go Boloka Sabatha?
Ge e ba ba sa swanela, gona ke ka baka la’ng Beibele e bitša Sabatha gore ke kgwerano e sa felego?
“Taelo ya Pele go Ditaelo ka Moka ke Efe?”
Seo Modimo a se nyakago go rena se ka akaretšwa ka lentšu letee.


text:
THUŠO BAKENG SA LAPA | GO GODIŠA NGWANA
Ge Ngwana wa Gago yo a Lego Mahlalagading a Ikgobatša
TLHOHLO
O thoma go lemoga gore go šetše go fetile nako e itšego ngwana wa gago yo a lego mahlalagading a dutše a ikgobatša ka boomo. O ipotšiša gore: ‘E le gore molato ke’ng? Na morwedi wa ka o leka go ipolaya?’
Gantši ga se gore o ba a nyaka go ipolaya. Lega go le bjalo, ge ngwana wa gago yo a lego mahlalagading a ikgobatša, * o hloka thušo. O ka mo thuša bjang? Thoma ka go nyakišiša seo se dirago gore a itshware ka tsela ye yeo e hlobaetšago. *
LEBAKA LA GO DIREGA GA SEO
Na go ikgobatša e fo ba e le mokgwa wo o lego fešeneng? Bafsa ba bangwe ba a dumela gore ba ile ba thoma go ikgobatša ka ge ba kwele ka bafsa ba bangwe bao ba ikgobatšago. Lega go le bjalo, ba bantši ga ba ikgobatše ka ge ba kwele ka ba bangwe. Ba fapana ka’ng? Gantši motho yo a ikgobatšago o dira bjalo ka sephiring e bile o lešwa dihlong kudu ke mokgwa wo wa gagwe. Celia * wa nywaga e 20 o re: “Ke be ke sa nyake gore seo ke se dirago se tsebje ke motho. Ke be ke uta mabadi a ka gore a se bonale le gatee.”
Na go ikgobatša e fo ba e le mokgwa wa go ikgogela tlhokomelo? Ba bangwe ba ka go dirišetša go ikgogela tlhokomelo. Eupša batho bao ba ikgobatšago bao re bolelago ka bona sehlogong se gantši ba uta mokgwa wa bona e bile ga ba leke go ikgogela tlhokomelo ka dintho tšeo ba itshegilego tšona goba moo ba rurugilego gona. Lega go le bjalo, motho yo mongwe yo a kilego a ba le mokgwa wa go ikgobatša o re o ile a duma eka nkabe go bile le motho yo a lemogago dintho tša gagwe gore taba yeo e tsebje gomme a thušwe e sa le ka pela.
Bjale, ke ka baka la’ng batho ba ikgobatša? Dibaki tša go ikgobatša di raragane, eupša tabakgolo ke gore gantši mofsa o ba a ekwa bohloko maikwelong gomme a sa tsebe gore a ka bo hlalosa bjang. Steven Levenkron yo e lego setsebi sa maphelo ditabeng tša monagano, o hlalosa ka pukung ya gagwe ya Cutting gore motho yo a ikgobatšago ke “motho yo a bonego gore bohloko bja mmele bo ka fodiša bohloko bja maikwelo.”
Gantši motho yo a ikgobatšago o kwa bohloko maikwelong gomme a sa tsebe gore a ka bo hlalosa bjang
Go thwe’ng ge e ba o ipona molato? Go e na le go hlwa o tshwenyega ka gore ngwana wa gago yo a lego mahlalagading o ikgobatša ka baka la phošo yeo wena o e dirilego ge o dutše o mo godiša, nagana ka tema e botse yeo o e kgathago ya botswadi ge o dutše o mo thuša go boela sekeng.
SEO O KA SE DIRAGO
Kgothaletša ngwana wa gago yo a lego mahlalagading gore a go botše seo se mo tshwenyago. Ditšhišinyo tše di latelago di ka thuša.
Mo homotše. Ge ngwana wa gago yo a lego mahlalagading a go utollela gore o na le mokgwa wa go ikgobatša, leka go se tšhoge goba go arabela ka tsela e šoro. Go e na le moo, bolela le yena o theošitše maswafo le ka tsela e homotšago.—Molao wa motheo wa Beibele: 1 Bathesalonika 5:14.
Mmotšiše dipotšišo ka tsela yeo e sa kwagalego e mo tšhošetša. Ka mohlala, o ka re: “Ke a tseba gore go na le seo se felago se go tshwenya. Ke’ng seo se go ferekanyago kudu?” goba “Nka dira’ng go go thuša ge o ikwa eka go na le seo o belaelago ka sona goba se go gateletšago?” goba “Ke’ng seo o ka thabago kudu ge nka se dira gore re kaonefatše tswalano ya rena?” Ge a araba, mo theetše ntle le go mo tsena ganong.—Molao wa motheo wa Beibele: Jakobo 1:19.
Thuša ngwana wa gago yo a lego mahlalagading gore a itebelele ka tsela e lekalekanego. Ka ge gantši batho bao ba ikgobatšago ba tshwenyega kudu ka mafokodi a bona, mohlomongwe o ka kgothaletša ngwana wa gago yo a lego mahlalagading gore a lemoge dika tša gagwe tše dibotse. O ka ba wa šišinya gore a ngwale fase bonyenyane dilo tše tharo tšeo a di ratago ka yena. Kgarebe e bitšwago Briana e re: “Go ngwala dilo tšeo ke di kgonago go nthušitše go bona gore ke na le dika tše dibotse.” *
Kgothaletša ngwana wa gago yo a lego mahlalagading gore a rapele Jehofa Modimo. Beibele e re: “[Lahlelang] dipelaelo tša lena ka moka go yena, gobane o a le hlokomela.” (1 Petro 5:7) Lorena wa nywaga e 17 o re: “Ke ile ka katanela go ntšhetša Jehofa sa mafahleng, kudukudu ge ke be ke ikwa ke lekega go ikgobatša. Seo se nthušitše go katana kudu gore ke kgaotše.”—Molao wa motheo wa Beibele: 1 Bathesalonika 5:17.
^ ser. 5 Go ikgobatša ke go lemalela mokgwa wa go ikweša bohloko, e ka ba ka go itshega, go intšha dintho, go ipetha goba mokgwa o mongwe.
^ ser. 5 Le ge sehlogong se re bolela ka motho yo a ikgobatšago e le motho wa mosadi, melao ya motheo yeo e ahlaahlwago mo e šoma go banna le basadi.
^ ser. 7 Maina mo sehlogong se a fetotšwe.
^ ser. 15 Gantši mokgwa wa go ikgobatša ke pontšho ya gore motho o gateletšegile goba o swerwe ke bolwetši bjo itšego. Maemong a bjalo, go ka nyakega thušo ya tša kalafo. Ga go na mokgwa woo Phafoga! e šišinyago gore o latelwe. Lega go le bjalo, Bakriste ba swanetše go kgonthišetša gore kalafo le ge e le efe yeo ba e kgethago ga e kgahlanong le melao ya motheo ya Beibele.
Ithute ka mo go oketšegilego
Ke ka Baka La’ng ke Itshega?
Go ikgobatša ke bothata bja bafsa ba bantši. Ge e ba o na le bothata bjo, o ka hwetša thušo bjang?


text:
MOROKAMI JANUARY 2014
Na Lehu ke Mafelelo a Dilo ka Moka?
Batho ba bantši ga ba lokologe go bolela ka lehu. Batho ba bantši ba duma gore ba se tsoge ba lebeletšane le lehu. Na lehu le ka fenywa?
Lebolela la Lehu
Neng neng ka moka ga rena re gapeletšega go lebeletšana le lehu. Bohloko bja lebolela la lona bo dirile gore batho ba bantši ba tsome dikarabo.
Go Lwantšha ga Batho Lehu
Go theoša le histori, batho ba be nyaka ditsela tša go fenya lehu. Na go a kgonega gore go fenywe lehu?
Lehu ga se Mafelelo a Dilo ka Moka!
Ke ka baka la’ng Jesu a ile a bapiša lehu le boroko? Re ka ithuta’ng ka dipego tša go tsošwa ga batho tšeo di ngwadilwego ka Beibeleng?
Ke ka Baka la Eng Modimo a Dumelela Tlaišego?
Puku ya pele ya Beibele e hlalosa lebaka leo ka lona Modimo a dumelelago gore dilo tše mpe di direge mola a na le matla a go ka di thibela.
Na o be o Tseba?
Mehleng ya Jesu, meneelo ya tempeleng e be e dirwa bjang? Na mongwadi wa Beibele e lego Luka o be a ngwala dilo tše di nepagetšego?
“Jehofa o be a se a Ntebala”
Mosadi yo yo a nweletšego bodumeding mafelelong o ile a hwetša dikarabo tša Mangwalo tša dipotšišo tša gagwe mabapi le lebaka leo ka lona re hwago le seo se diregago ka morago ga lehu. Ithute ka moo therešo e fetošitšego bophelo bja gagwe.
Kholofelo Bakeng sa Bahu
—Tsogo
Baapostola ba Jesu ba be ba na le tumelo e tiilego tsogong ya bahu. Ka baka la’ng?
Dipotšišo tša Beibele di a Arabja
Ke eng seo o se tsebago ka Modimo? Re ka mo tseba bjang gakaone?
Dihlogo tše Dingwe tša Inthaneteng
Modimo o Nyaka Gore ke Dire’ng ka Bophelo bja ka?
Na o swanetše go bona mohlolo gore o tsebe thato ya Modimo? Hwetša karabo ya Beibele.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Hungary
BUDAPEST
Kövirózsa u. 1.
H-1163
HUNGARY
+361 401-1100
Dinako tša go Bona Meago ya Lekala
Mošupologo go fihla Labohlano
9:00 a.m., 10:30 a.m., 2:00 p.m. le 3:30 p.m.
Go bona meago go tšea iri e tee le metsotso e 15
Mešomo yeo e dirwago
Go okamelwa modiro wa diphuthego tša Hungary tša ka godimo ga tše 280 le go hlokomela diphuthego tša Slovakia le Ukraine tšeo di dirišago leleme la Sehangari. Go fetolelwa dikgatišo tše di theilwego Beibeleng ka Sehangari le Selovári. Go rekhotwa dilo tše di theetšwago ka Sehangari le dibidio ka Polelo ya Diatla ya Hungary.


text:
Na o be o Tseba?
Na boepi bja marope bo thekga pego ya Beibele?
Sehlogo seo se gatišitšwego makasineng wa Biblical Archaeology Review se boletše gore go ba gona ga batho “bao bonyenyane e ka bago ba 50” bao go bolelwago ka bona ka Mangwalong a Seheberu bjale go ka kgonthišetšwa ke dilo tšeo di hweditšwego ke baepi ba marope. Gare ga bona go na le dikgoši tše 14 tša Juda le Isiraele, go akaretša le batho ba tsebegago ba bjalo ka Dafida le Hesekia, gotee le bao ba sa tsebjego gakaalo e lego Menaheme le Peka. Lelokelelo la gona le akaretša gape le Bofarao ba 5 le dikgoši tše 19 tša Asiria, Babilonia, Moaba, Peresia le Siria. Lega go le bjalo, ga se dikgoši feela tšeo di tšwelelago pegong ya Beibele le pegong ya boepi bja marope. Le batho bao ba sa tsebjego gakaalo ba a tšwelela, ba bjalo ka baperisita ba phagamego, motho wa mangwalo le bahlankedi ba bangwe.
Sehlogo seo se bolela gore go na le “diithuti tše dintši tšeo di dumelelanago” mabapi le bohlatse bjo bo tiilego bja go tsebega ga batho bao ka moka. Ke therešo gore Mangwalo a Bakriste a Segerika a bolela ka batho ba bangwe ba bantši ba histori, le gona go na le bohlatse bja boepi bja marope bjo bo thekgago bogolo bja seo a se bolelago ka bona—batho ba bjalo ka Heroda, Pontio Pilato, Tiberio, Kayafa le Seregio Paulose.
Ditau di nyameletše neng dinageng tša mehleng ya ge go ngwalwa Beibele?
Le ge lehono go se na ditau lešokeng la Naga e Kgethwa, ditšhupetšo tša Mangwalo tše e ka bago tše 150 tša mabapi le phoofolo ye di bontšha gore e be e tsebja ke bangwadi ba Beibele. Bontši bja ditšhupetšo tšeo di bolela ka tsela ya seswantšhetšo; lega go le bjalo, ditemana tše dingwe tša Beibele di bega ditiragalo tša ge batho ba be ba elwa le ditau. Ka mohlala, Simisone, Dafida le Benaya ba retwa ka ge ba ile ba bolaya ditau. (Baahlodi 14:5, 6; 1 Samuele 17:34, 35; 2 Samuele 23:20) Batho ba bangwe ba ile ba bolawa ke ditau.—1 Dikgoši 13:24; 2 Dikgoši 17:25.
Mehleng ya bogologolo, tau ya Asia (yeo e bitšwago Panthera leo persica) e be e hwetšwa go tloga Asia Minor le Gerika go fihla Palestina, Siria, Mesopotamia le leboabodikela bja India. Ka ge phoofolo ye e be e boifša le go hlompšha, gantši e be e tšwelela bokgabong bja tikologo ya Near Eastern ya bogologolo. Diswantšho tše di kgahlišago kudu tša ditau tšeo di thadilwego godimo ga ditena tšeo di phadimišitšwego di be di kgabiša Tsela ya Molokeloke ya Babilona ya bogologolo.
Go begwa gore bahlabani ba bodumedi ba be ba tsoma ditau kua Palestina go yela bofelong bja lekgolo la bo-12 la nywaga C.E. Go bonagala ditau di nyameletše lefelong leo ka moragonyana ga ngwaga wa 1300. Lega go le bjalo, go begwa gore di be di sa dutše di le gona kua Mesopotamia le Siria go fihla lekgolong la bo-19 la nywaga gomme kua Iran le Iraq go fihla karolong ya mathomo ya lekgolo la bo-20 la nywaga.


text:
Sehlopha se Bušago se Kgothatša Dihlatse Kua Russia le Ukraine
“Re ile ra ikwa re bontšhitšwe lerato le legolo”. Ye e bile tsela yeo mosadi yo mongwe kua Ukraine a ikwelego ka yona ge a be a theeditše lengwalo le bohlokwa leo le badilwego ke Stephen Lett wa Sehlopha se Bušago sa Dihlatse tša Jehofa. E be e le yo mongwe wa Dihlatse tše 165 000 tšeo di bego di theeditše Ngwanabo rena Lett nakong ya ge a etetše naga yeo ka mafelobeke a di-10 le di-11 May, 2014.
Dipolelo tše di theilwego Beibeleng le lengwalo leo le badilwego di ile tša fetolelwa ka maleme a mahlano le go fetišetšwa ka kgokaganyo Diholong tša Mmušo tše ka bago 700 go dikologa le Ukraine.
Mafelobekeng wona ao, Mark Sanderson, e lego setho sa Sehlopha se Bušago, o ile a bala lengwalo leo e le karolo ya lenaneo leo le bego le swaretšwe bana babo rena kua Russia. Lenaneo leo le ile la fetolelwa ka maleme a 14, gomme batho ba 180 413 go tšwa diphuthegong tše fetago 2 500 kua Belarus le Russia ba be ba kgokagantšwe.
Lengwalo le, leo le tšwago go Sehlopha se Bušago, le be le lebišitšwe diphuthegong ka moka tša Russia le Ukraine. Ngwanabo rena Sanderson o ile a le bala ka Serussia, e lego seo se ilego sa tutueletša ofisi ya Lekala ya Russia go ngwala gore: “Bana babo rena le dikgaetšedi ba kgomilwe kudu ke gore Sehlopha se Bušago se kgahlegela kudu karolo ye ya tšhemo ya lefase. Ka moka ga rena re ile ra ikwa eka re gokaretšwe ka borutho ke Sehlopha se Bušago.”
Lengwalo leo le be le ngwaletšwe go homotša le go matlafatša Dihlatse tša lefelong leo le bego le na le khuduego ya dipolitiki. Le ile a kgothaletša bana babo rena go tšwela pele “e se karolo ya lefase” ka go kgomarela boemagare mabapi le ditaba tša lefase tša dipolitiki.—Johane 17:16.
Ka go re’alo, Sehlopha se Bušago se kgothaleditše Dihlatse tšeo go kgomarela tswalano ya kgauswi le Jehofa ka thapelo, go ithuta le go naganišiša ka lentšu la Modimo. Batheetši ba ile ba gopotšwa gore go sa šetšwe diteko tše ba ka lebeletšanago le tšona, ba ka kgodišega ka kholofetšo e tšwago go Modimo yeo e hwetšwago go Jesaya 54:17 e rego: “Sebetša le ge e le sefe seo se rulelwago go lwa le wena se ka se atlege.”
Sehlopha se Bušago se ile sa phetha lengwalo la sona ka mantšu a: “Re le rata kudu ka moka ga lena. Hle kgodišegang gore ka mehla re dula re naganne ka lena le gore re lopa Jehofa ka thapelo bakeng sa lena.”
Ofisi ya Lekala ya Dihlatse tša Jehofa ya Ukraine ge e hlalosa ka ketelo yeo e ngwadile gore: “Bana babo rena ba be ba thabišitšwe kudu ke tlhokomelo e lerato ya Sehlopha se Bušago. Ketelo ya Bana babo rena Lett le Sanderson kua Ukraine le Russia ka mafelobeke a swanago, e bile kgonthišetšo ya botee bja batho ba Modimo e bile e bontšhitše bana babo rena kamoo Jehofa le Jesu ba ba hlokometšego ka gona. Ka moka ga rena re a dumela gore ketelo ye e tlile ka nako ya maleba e bile re ikwa re matlafaleditšwe go tšwela pele re hlankela Jehofa go sa šetšwe mathata ao re ka kopanago le ona.”
Ithute ka mo go oketšegilego
Khutšo ya Lefase—Go Re’ng e le Toro Feela?
Maiteko a batho a go tliša khutšo ya lefase a paletšwe. Ela hloko mabaka a mmalwa.
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?


text:
Letlase la seswai
Letlase la seswai ke lebadi leo letlase la lona elego seswai. Letlase la seswai le šumišwa kudu go dikhomphutha le kgale Amerika. Mabadi a letlase a seswai a ka dirwa go tloga go letlase la pedi ka go hloma makoko a dinomoro tse tharo (go tloga letsogong la goja). Mohlala, letlase la pedi la 73 ke 1001001, ge e dirwa makoko eba (00)1 001 001 — gomme lebapi la letlase la seswai yaba 111.
Mohlala wa letlase la lesome
Mohlala wa Letlase la seswa:
Ka go dira dipalo tše, re kgona go bona gore goreng 112 go Letlase la seswa e lekana le 64+8+1 = 73 go letlase la lesome.


text:
KGAOLO 6
Matla a Senyago—“Jehofa ke Monna wa Tlhabano”
1-3. (a) Ke tšhošetšo efe yeo ba-Isiraele ba bego ba lebeletšane le yona ka diatleng tša ba-Egipita? (b) Jehofa o ile a lwela bjang batho ba gagwe?
BA-ISIRAELE ba be ba kgakgetšwe—ba kgakgetšwe magareng ga magaga a boifišago a dithaba le lewatle leo le sa selegego. Madira a ba-Egipita, babolai bao ba se nago kwelobohloko, a be a ba kitimiša, a ikemišeditše go ba fediša. * Lega go le bjalo, Moše o ile a kgothaletša batho ba Modimo gore ba se ke ba lahlegelwa ke kholofelo. O ile a ba kgonthišetša gore: “Morêna ó tlo Le hlabanêla.”—Ekisodo 14:14.
2 Go dutše go le bjalo, go bonagala Moše a ile a bitša Jehofa, gomme Modimo o ile a arabela ka gore: “O re’ng Ò nthlabêla mokxoši? . . . ’Me wêna O emišê lepara la xaxo, ka letsôxô O šupê lewatlê, O le fatolê.” (Ekisodo 14:15, 16) Akanya kamoo ditaba di ilego tša thoma go direga ka gona. Jehofa gatee-tee o laela morongwa wa gagwe, gomme thololo ya leru ya ba ka morago ga ba-Isiraele, mohlomongwe e ikadile bjalo ka leboto gomme ya thibela madira a hlaselago a ba-Egipita. (Ekisodo 14:19, 20; Psalme 105:39) Moše o otlolla letsogo la gagwe. Le fokwa ke phefo e matla, lewatle le a arogana. Meetse a kgahla ka tsela e itšego gomme a ema bjalo ka maboto, a bula tsela e bulegilego ka mo go lekanego go ka tshediša setšhaba ka moka!—Ekisodo 14:21; 15:8.
3 Ge a bona ponagatšo ye ya matla, ke moo Farao a swanetšego gore a laele madira a gagwe gore ba boele gae. Go e na le moo, Farao yo a tletšego boikgogomošo o a laela gore a hlasele. (Ekisodo 14:23) Ba-Egipita ba itahlela lebatong la lewatle e le ge ba kitimiša ba-Isiraele, eupša go se go ye kae tlhaselo ya bona e fetoga pherekano ge maotwana a dikoloi tša bona a thoma go khwamoga. Ge ba-Isiraele ba šetše ba bolokegile ka mošola, Jehofa o laela Moše gore: “Emiša letsôxô la xaxo O šupê lewatlê, xore meetse a boêlê xodimo xa Ba-Egipita le dikoloi tša bôná le banamedi ba bôná.” Maboto a meetse a a kgerega gomme a kgama Farao le madira a gagwe!—Ekisodo 14:24-28; Psalme 136:15.
4. (a) Jehofa o ile a ipontšha e le eng Lewatleng le Lehwibidu? (b) Ba bangwe ba ka arabela bjang tseleng ye yeo Jehofa a bonagaditšwego ka yona?
4 Go phološwa ga setšhaba sa Isiraele Lewatleng le Lehwibidu e bile tiragalo e kgolo historing ya ditirišano tša Modimo le batho. Moo Jehofa o ile a ipontšha e le “monna wa tlhabano.” (Ekisodo 15:3, PK) Lega go le bjalo, o arabela bjang tseleng ye yeo Jehofa a bonagatšwago ka yona? Go bolela therešo, ntwa e tlišeditše batho bohloko bjo bogolo gotee le manyami. Na e ka ba e le gore go diriša ga Modimo matla a senyago go bonagala e le thibelo go e na le go ba selo seo se go tutueletšago go batamela kgaufsi le yena?
Ntwa ya Modimo e Fapana le Dintwa tša Batho
5, 6. (a) Ke ka baka la’ng Modimo a bitšwa ka mo go swanetšego gore ke “Morêna wa mašaba”? (b) Ntwa ya Modimo e fapana bjang le dintwa tša batho?
5 Go ya ka maleme a mathomo a Beibele, Modimo o newa sereto sa “Jehofa wa mašaba” mo e nyakilego go ba ka makga a makgolo a mararo ka Mangwalong a Sehebere le ka makga a mabedi ka Mangwalong a Bakriste a Segerika. (1 Samuele 1:11) Ka ge e le Mmuši wa Legohle, Jehofa o laola lešaba le legolo la madira a barongwa. (Jošua 5:13-15; 1 Dikxoši 22:19) Bokgoni bja madira a bja go senya ke bjo bo boifišago kudu. (Jesaya 37:36) Go fedišwa ga batho ga se selo se se thabišago go naganišiša ka sona. Lega go le bjalo, re swanetše go gopola gore dintwa tša Modimo ga di swane le dintwa tše di sa rego selo tša batho. Baetapele ba tša bohlabani le ba tša dipolitiki ba ka leka go tsenya maikemišetšo a bohlale go tsogelaneng ga bona matla. Eupša ntwa ya batho ka mehla e akaretša megabaru le boithati.
6 Ka mo go fapanego, Jehofa ga a gapše ke maikwelo ao a sa kgonego go ahlola ditaba. Doiteronomio 32:4 e re: “Ké Yêna Lentšwê, yo tirô-phethexi, ka xe ’tsela tsa’xwe tšohle di lokile, Yêna Modimo wa therešô, Mo-ila-bokxôpô, Moloki, Yêna Mosiami.” Lentšu la Modimo le sola kgalefo yeo e sa laolegego, sehlogo le bošoro. (Genesi 49:7; Psalme 11:5) Ka gona Jehofa le ka mohla ga a ke a dira dilo ka ntle le go nagana. O diriša matla a gagwe a senyago ganyenyane e bile e le sebetša sa mafelelo. Go bjalo ka ge a boletše ka moporofeta wa gagwe Hesekiele gore: “A O re nka kxahlwa ké xo hwa xa yo mobe? Ó r’yalo Morêna Mong ’a bohle. A xa ke re ke kxahlwa ke xe a lahla tsela ya xaxwe, a phela?”—Hesekiele 18:23.
7, 8. (a) Ka phošo Jobo o ile a dira phetho efe mabapi le ditlaišego tša gagwe? (b) Elihu o ile a phošolla kgopolo ya Jobo bjang tabeng ye? (c) Ke thuto efe yeo re ka ithutago yona phihlelong ya Jobo?
7 Ka gona, ke ka baka la’ng Jehofa a diriša matla a senyago? Pele re ka araba, re ka gopola ka monna wa moloki Jobo. Sathane o ile a hlohla taba ya ge e ba Jobo—ge e le gabotse, motho yo mongwe le yo mongwe—a be a ka kgomarela potego ya gagwe e sa kwanantšhego ge a lekwa. Jehofa o ile a arabela tlhohlo yeo ka go dumelela Sathane gore a leke potego e sa kwanantšhego ya Jobo. Ka baka leo, Jobo o ile a babja, a lahlegelwa ke lehumo gomme a ba a loba bana ba gagwe. (Jobo 1:1–2:8) Ka ge a be a sa tsebe dikgang tšeo di bego di akaretšwa, ka phošo Jobo o ile a phetha ka gore tlaišego ya gagwe e be e le kotlo yeo e sego ya toka e tšwago go Modimo. O ile a botšiša Modimo lebaka leo ka lona A mo dirilego “mohlaselwa” wa gagwe, e lego “lenaba.”—Jobo 7:20, NW; Jobo 13:24.
8 Lesogana leo le bitšwago Elihu le ile la pepentšha phošo tseleng ya Jobo ya go nagana ka gore: “O re: Ke lokile, e a sa lokaxo kê Modimo?” (Jobo 35:2) Ee, ga se ga bohlale go nagana gore re tseba gakaone go feta Modimo goba go thoma go nagana gore o dirile dilo ka tsela e sa lokago. Elihu o itše: “Modimo ó kxolê le bokxôpô; Yo-matla-ohle ó kxolê le xo foša.” Ka morago o ile a re: “Yo-matla-ohle re ka se Mo fihlele; ké yo moxolo ka matla le ka kahlolô; Moloki wa paala xa a hlaole motho.” (Jobo 34:10; 36:22, 23; 37:23) Re ka kgodišega gore ge Modimo a e-lwa, o na le lebaka le lebotse la go dira bjalo. Re dutše re nagana ka seo, anke re nyakišišeng a mangwe a mabaka ao ka ona Modimo wa khutšo ka dinako tše dingwe a bapalago karolo ya go ba mohlabani.—1 Ba-Korinthe 14:33.
Lebaka Leo ka Lona Modimo wa Khutšo a Gapeletšegago go lwa
9. Ke ka baka la’ng Modimo wa khutšo a e-lwa?
9 Ka morago ga go reta Modimo e le “monna wa tlhabano,” Moše o itše: “Morêna, mo xo medimo mo-etša-Wêna ké mang? Mo-etša-Wêna Mo-ithlama ka bokxêthwa?” (Ekisodo 15:11) Moporofeta Habakuku o ngwadile ka mo go swanago gore: “Mahlo a gago a sekile, a šitana le bobe; gomme go lebelela tlaišo go a go palela!” (Habakuku 1:13, PK) Gaešita le ge Jehofa e le Modimo wa lerato, e bile ke Modimo yo mokgethwa, wa go loka le wa toka. Ka dinako tše dingwe, dika tšeo di mo gapeletša gore a diriše matla a gagwe a senyago. (Jesaya 59:15-19; Luka 18:7) Ka gona Modimo ga a šilafatše bokgethwa bja gagwe ge a e-lwa. Go e na le moo, o a lwa ka gobane e le yo mokgethwa.—Ekisodo 39:30.
10. (a) Ke neng gona bjang moo go nyakega ga gore Modimo a lwe go ilego gwa tšwelela la mathomo? (b) Ke bjang feela bonaba bjo bo boletšwego e sa le pele go Genesi 3:15 bo bego bo ka rarollwa, gomme seo sa tlišetša batho ba lokilego ditšhegofatšo dife?
10 Nagana ka boemo bjoo bo ilego bja tšwelela ka morago ga ge batho ba babedi ba pele, Adama le Efa ba rabetše malebana le Modimo. (Genesi 3:1-6) Ge nkabe a ile a kgotlelela go se loke ga bona, nkabe Jehofa a ile a nyatšiša boemo bja gagwe e le Mmuši wa Legohle. Ka ge e le Modimo yo a lokilego, o ile a gapeletšega gore a ba ahlolele lehu. (Ba-Roma 6:23) Boporofeteng bja mathomo bja Beibele, o ile a bolela e sa le pele gore go be go tla ba le bonaba magareng ga bahlanka ba gagwe le balatedi ba “noxa,” e lego Sathane. (Kutollo 12:9; Genesi 3:15) Mafelelong, bonaba bjo bo be bo tla rarollwa feela ka go pšhatlwa ga Sathane. (Ba-Roma 16:20) Eupša mogato woo wa kahlolo o be o tla tlišetša batho ba lokilego ditšhegofatšo tše dikgolo, wa fediša tutuetšo ya Sathane lefaseng le go kgora tsela bakeng sa paradeise ya lefase ka moka. (Mateo 19:28) Go fihlela ge nako yeo e fihla, bao ba ilego ba ba ka lehlakoreng la Sathane ba be ba tla dula ba beile bophelo bjo bobotse bja mmeleng le bja moyeng bja batho ba Modimo kotsing. Nako le nako, Jehofa o be a tla swanelwa ke go fela a tsena ditaba gare.
Modimo o Gata Mogato wa go Tloša Bokgopo
11. Ke ka baka la’ng Modimo a ile a ikwa a gapeletšega gore a tliše meetse-fula a lefase ka moka?
11 Meetse-fula a mehleng ya Noage e bile taba ya go tsena ditaba gare mo go bjalo. Genesi 6:11, 12 e re: “Modimo yêna ó bone lefase lè senyêxa lè e-ya, lefase lè tletše tša sehloxo. Xe Modimo a lebêlêla lefase a bôna lè senyexile, nama ka moka è sentše tsela ya yôna lefaseng.” Na Modimo o be a tla dumelela batho ba kgopo ba fediša mohlalanyana wa mafelelo wa boitshwaro bjo bobotse wo o sa šetšego lefaseng? Aowa. Jehofa o ile a ikwa a gapeletšega gore a tliše meetse-fula a lefase ka moka gore a fediše lefaseng bao ba bego ba sekametše bošorong le boitshwarong bjo bo gobogilego.
12. (a) Ke eng seo Jehofa a ilego a se bolela e sa le pele mabapi le “peu” ya Aborahama? (b) Ke ka baka la’ng ba-Amoro ba be ba swanetšwe ke go fedišwa?
12 Go bile bjalo le ka kahlolo ya Modimo malebana le ba-Kanana. Jehofa o be a utolotše gore go Aborahama go be go tla tšwa “peu” yeo malapa ka moka a lefase a bego a tla itšhegofatša ka yona. Ka go dumelelana le morero woo, Modimo o ile a laela gore ditlogolwana tša Aborahama di be di tla newa naga ya Kanana, naga yeo e bego e dulwa ke batho bao ba bitšwago ba-Amoro. Modimo o be a ka lokafatšwa bjang tabeng ya go raka batho ba ka kgapeletšo nageng ya gabo bona? Jehofa o be a boletše e sa le pele gore go rakwa moo go be go ka se dirwe lebakeng la nywaga e 400—go fihlela ge ‘molato wa ba-Amoro o phethegile.’ * (Genesi 12:1-3; 13:14, 15; 15:13, 16, bapiša le PK; Ge 22:18.) Nakong yona yeo, ba-Amoro ba ile ba nwelela kudu kgobogong ya boitshwaro. Kanana e ile ya fetoga naga ya borapedi bja medimo ya diswantšho, tšhollo ya madi le mekgwa e gobogilego ya botona le botshadi. (Ekisodo 23:24; 34:12, 13; Numeri 33:52) Badudi ba nageng ba be ba bile ba bolaya bana mellong ya go direla dihlabelo. Na Modimo yo mokgethwa o be a ka lebantšha batho ba gagwe le bokgopo bjo bo bjalo? Aowa! O itše: “Naxa e bile e thšilafetše; ke tlo latiša bokxopô bya yôna mo xo yôna. Naxa e tlo hlatša beng ba yôna.” (Lefitiko 18:21-25) Lega go le bjalo, Jehofa ga se a ka a bolaya batho ka go se hlaole. Ba-Kanana bao ba bego ba sekametše go lokeng ba bjalo ka Rahaba le ba-Gibeoni, ba ile ba phološwa.—Jošua 6:25; 9:3-27.
Go Lwela Leina la Gagwe
13, 14. (a) Ke ka baka la’ng Jehofa a ile a gapeletšega go kgethagatša leina la gagwe? (b) Jehofa o ile a tloša bjang kgobošo leineng la gagwe?
13 Ka ge Jehofa e le yo mokgethwa, leina la gagwe ke le lekgethwa. (Lefitiko 22:32) Jesu o rutile balatedi ba gagwe gore ba rapele ka gore: “Leina la xaxo a le kxêthwê.” (Mateo 6:9) Borabele bja kua Edene bo ile bja goboša leina la Modimo, bja dira gore botumo bja Modimo gotee le tsela ya gagwe ya go buša di belaelwe. Jehofa le ka mohla o be a ka se ke a lesetša go thomeletšwa mo go bjalo le borabele. O be a gapeletšega gore a tloše kgobogo leineng la gagwe.—Jesaya 48:11.
14 Le gona, nagana ka ba-Isiraele. Ge e be e sa le makgoba kua Egipita, kholofetšo ya Modimo go Aborahama ya gore malapa ka moka a lefase a be a tla itšhegofatša ka Peu ya gagwe e be e bonala e se na seo e se phethago. Eupša ka go ba phološa le go ba hloma e le setšhaba, Jehofa o ile a tloša kgobošo leineng la gagwe. Ka go rialo moporofeta Daniele o ile a gopola thapelong gore: “Byale Morêna Modimo wa rena! Wêna O kilexo wa nthša sethšaba sa xaxo naxeng ya Egipita ka seatla se matla, wa retiša ’ina l’axo.”—Daniele 9:15.
15. Ke ka baka la’ng Jehofa a ile a phološa ba-Juda bothopšeng kua Babele?
15 Ka mo go kgahlišago, Daniele o ile a rapela ka tsela ye nakong ya ge ba-Juda ba be ba nyaka Jehofa gore a gate mogato gape bakeng sa leina la Gagwe. Ba-Juda bao ba sa kwego ba ile ba ikhwetša ba le bothopša, gomme nakong ye ba be ba le Babele. Motse-mošate wa bona wa Jerusalema e be e le lešope. Daniele o be a tseba gore go bušetša ba-Juda nageng ya gabo bona go be go tla godiša leina la Jehofa. Ka baka leo Daniele o ile a rapela ka gore: “Hle e-kwa, Morena! o re lebelele! Morena, theetša hle, Morena, gomme o dire, o se diege, ka baka la gago, Modimo wa-ka! ka gobane leina la gago le bitšwa godimo ga motse wa gago le godimo ga setšhaba sa gago.” (Mongwalo o sekamego ke wa rena.)—Daniele 9:18, 19, PK.
Go Lwela Batho ba Gagwe
16. Hlalosa lebaka leo ka lona go kgahlegela ga Jehofa go lwela leina la gagwe go sa bolelego gore ke yo a sa kgomegego maikwelo le gore ke moithati.
16 Na go kgahlegela ga Jehofa go lwela leina la gagwe go bolela gore ga a kgomege maikwelong le gore ke moithati? Aowa, ka gobane ka go gata ga gagwe mogato ka go dumelelana le bokgethwa bja gagwe le lerato la go rata toka, o šireletša batho ba gagwe. Ela hloko Genesi kgaolo 14. Moo re bala ka dikgoši tše nne tše di hlaselago tšeo di ilego tša thopa motlogolo wa Aborahama, Loto, gotee le lapa la Loto. Ka thušo ya Modimo, Aborahama o ile a phetha phenyo e makatšago ya madira a mantši a phagamego! Go ka direga gore pego ya phenyo ye ke ya pele ya go ngwalwa ka “lengwalong la dintwa tša Morêna,” yeo mohlomongwe e lego puku ye gape go yona go ngwadilwego ditaba tše dingwe tša dintwa tšeo di sa ngwalwago ka Beibeleng. (Numeri 21:14) Go be go sa tlo latela diphenyo tše dingwe tše dintši.
17. Ke eng seo se bontšhago gore Jehofa o ile a lwela ba-Isiraele ka morago ga go tsena ga bona nageng ya Kanana? Nea mehlala.
17 Pejana ga ge ba-Isiraele ba ka tsena nageng ya Kanana, Moše o ile a ba kgonthišetša gore: “Morêna Modimo wa lena, e a Le êtaxo-pele o tlo Le hlabanêla. Tšohle tše Le bonexo a Le dirêla kwa Egipita, le byale ó tlo di dira.” (Doiteronomio 1:30; 20:1) Go thoma ka mohlatlami wa Moše, Jošua, le go tšwela pele go ba go fihla mehleng ya Baahlodi le ya dipušo tša dikgoši tše botegago tša Juda, Jehofa ka kgonthe o ile a lwela batho ba gagwe, a ba nea diphenyo tše dintši tše di makatšago tša go fenya manaba a bona.—Jošua 10:1-14; Baahlodi 4:12-17; 2 Samuele 5:17-21.
18. (a) Ke ka baka la’ng re ka leboga gore Jehofa ga se a fetoga? (b) Go tla direga’ng ge bonaba bjoo bo hlalositšwego go Genesi 3:15 bo fihla seremong?
18 Jehofa ga se a fetoga; e bile le morero wa gagwe wa go dira polanete ye paradeise ya khutšo ga se wa fetoga. (Genesi 1:27, 28) Modimo o sa hloile bokgopo. Ka nako e swanago, o rata batho ba gagwe e le ka kgonthe gomme kgaufsinyane o tla gata mogato legatong la bona. (Psalme 11:7) Ge e le gabotse, bonaba bjo bo hlalositšwego go Genesi 3:15 go letetšwe gore bo fihle seremong se segolo le se sešoro kgaufsinyane. Gore a kgethagatše leina la gagwe le go šireletša batho ba gagwe, Jehofa o tla buša a e-ba “monna wa tlhabano”!—Sakaria 14:3; Kutollo 16:14, 16.
19. (a) Bontšha lebaka leo ka lona go diriša ga Modimo matla a senyago go ka re batametšago kgaufsi le yena. (b) Go ikemišetša ga Modimo go re lwela go swanetše go ba le mafelelo afe go rena?
19 Ela hloko mohlala wo: A re re lapa la monna le be le hlaselwa ke phoofolo e šoro le gore monna o ile a itahlela boemong bjoo gomme a bolaya sebata se sešoro. Na o be o ka letela gore mosadi wa gagwe le bana ba gagwe ba kgopišwe ke tiro ye? Ka mo go fapanego, o be o tla letela gore ba tutuetšwe ke lerato la gagwe la boikgafo bakeng sa bona. Ka tsela e swanago, ga se ra swanela go kgopišwa ke tsela yeo Modimo a dirišago matla a senyago ka gona. Go ikemišetša ga gagwe go lwa bakeng sa go re šireletša go swanetše go godiša lerato la rena la go mo rata. Go hlompha ga rena matla a gagwe a sa lekanywego le gona go swanetše go gola. Ka go rialo, re ka “dirêla Modimo ka mo xo mo kxahlaxo, ka xo Mo xodiša le xo mmoifa.”—Ba-Hebere 12:28.
Batamela Kgaufsi le “Monna wa Tlhabano”
20. Ge re bala dipego tša Beibele tša mabapi le ntwa ya Modimo yeo re ka bago re sa e kwešiše ka botlalo, re swanetše go arabela bjang, gomme ka baka la’ng?
20 Go ba gona, ga se tabeng e nngwe le e nngwe moo Beibele e hlalosago ditaba tša diphetho tša Jehofa ka botlalo mabapi le ntwa ya gagwe. Eupša re ka dula re kgodišegile ka se: Jehofa le ka mohla ga a diriše matla a senyago ka tsela yeo e sego ya toka, ya bosenyi goba e sehlogo. Gantši go ela hloko taba e dikologilego ya pego ya Beibele goba tsebišo e itšego e dikologilego, go ka re thuša go bona dilo ka tsela e nepagetšego. (Diema 18:13) Gaešita le ge re se na ditaba ka moka ka botlalo, go fo ithuta mo go oketšegilego ka Jehofa le go naganišiša ka dika tša gagwe tše di kgahlišago go ka re thuša go rarolla dipelaelo le ge e le dife tšeo di ka tsogago. Ge re dira se, re thoma go lemoga gore re na le mabaka a lekanego a go bota Modimo wa rena, Jehofa.—Jobo 34:12.
21. Le ge ka dinako tše dingwe e le “monna wa tlhabano,” Jehofa o bjang ka pelong ya gagwe?
21 Gaešita le ge Jehofa e le “monna wa tlhabano” ge boemo bo mo nyaka gore a be bjalo, se ga se bolele gore o tletše ntwa ka pelong ya gagwe. Ponong ya Hesekiele ya koloi ya legodimong, Jehofa o hlaloswa e le yo a itokišeditšego go lwantšha manaba a gagwe. Lega go le bjalo, Hesekiele o ile a bona Modimo a dikologilwe ke molalatladi—seka sa khutšo. (Genesi 9:13; Hesekiele 1:28; Kutollo 4:3) Go molaleng gore Jehofa ke yo a fodilego le yo a nago le khutšo. Moapostola Johane o ngwadile gore: “Modimo ké Yêna leratô.” (1 Johane 4:8 ) Dika ka moka tša Jehofa di na le teka-tekano e phethagetšego. Ka gona, re na le tokelo e kgolo gakaakang ya go kgona go batamela kgaufsi le Modimo yo bjalo yo matla eupša e le yo lerato!
^ par. 1 Go ya ka radihistori wa mo-Juda Josephus, ba-Hebere ba be ba “kitimišwa ke dikoloi tša ntwa tše 600 gotee le banamedi ba dipere ba 50 000 le lešaba la madira ao a itlhamilego kudu ao a sepelago ka maoto leo le balelwago go 200 000.”—Jewish Antiquities, II, 324 [xv, 3].
^ par. 12 Go bonagala leina ‘ba-Amoro’ mo le akaretša batho ka moka ba Kanana.—Doiteronomio 1:6-8, 19-21, 27; Jošua 24:15, 18.
Ithute ka mo go oketšegilego
Letšatši la Kahlolo—Ke Eng?
Ithute kamoo Letšatši la Kahlolo le tlago go tlišetša batho ba botegago ditšhegofatšo.


text:
O ka Kgaotša Bjang go Boifa Lehu?
Karabo ya Beibele
Ga se phošo go boifa lehu le go gata megato ya maleba go šireletša maphelo a rena ka ge lehu e le lenaba. (1 Bakorinthe 15:26) Lega go le bjalo, go boifa lehu ka tsela e sa kwagalego moo go theilwego dithutong tša maaka goba go ditumelakhwele go dira gore batho ba be “bokgobeng bophelo bja bona ka moka.” (Baheberu 2:15) Go tseba therešo go tla go lokolla gore o se boife lehu ka tsela e sa kwagalego—e lego poifo yeo e ka dirago gore motho a se thabele bophelo.—Johane 8:32.
Therešo ka lehu
Bahu ga ba kwe selo. (Psalme 146:4) Ga se wa swanela go boifa gore o tla kwa bohloko goba wa tlaišwa ge o hwile, ka gobane Beibele e bapiša lehu le boroko.—Psalme 13:3; Johane 11:11-14.
Bahu ba ka se re gobatše. Gaešita le bao e bego e le manaba a rena a šoro ‘ga ba na matla ge ba hwile.’ (Diema 21:16, mongwalo wa tlase) Beibele e re “lehloyo la bona le lehufa la bona di fedile.”—Mmoledi 9:6.
Lehu ga le re gore go napile go fedile ka rena. Modimo o tla tsoša bahu.—Johane 5:28, 29; Ditiro 24:15.
Modimo o re holofetša gore go tla ba le nako ya ge “lehu le ka se hlwe le sa ba gona.” (Kutollo 21:4) Ge Beibele e bolela ka letšatši leo, e re: “Baloki bona e tla ba beng ba lefase, ba tla dula mo go lona ka mo go sa felego,” ba sa boife gore ba tla hwa.—Psalme 37:29.
Ithute ka mo go oketšegilego
Go Direga Eng ka Morago ga Lehu?
Ka Beibeleng go na le dipego tša batho ba seswai bao ba ilego ba boela ba phela. Ba itše’ng mabapi le bophelo bja ka morago ga lehu?


text:
KGAOLO 19
O Ruta Mosadi wa Mosamaria
JESU O RUTA MOSADI WA MOSAMARIA LE BA BANGWE
BORAPEDI BJO MODIMO A BO AMOGELAGO
Ge ba le tseleng ba etšwa Judea ba eya Galilea, Jesu le barutiwa ba gagwe ba ya ka leboa ba phatša seleteng sa Samaria. Ba lapišitšwe ke leeto. Mo e ka bago mosegare wa sekgalela, ba ema kgauswi le motse wa Sikara gore ba khutše sedibeng seo se ka bago se epilwe ke Jakobo goba a lefile batho gore ba se epe nywageng e makgolo e fetilego. Go fihla le mehleng ya rena, sediba seo se ka hwetšwa kgauswi le motse wa mehleng yeno wa Nablus.
Ge Jesu a sa khuditše kgauswi le sediba, barutiwa ba gagwe ba ya motseng wa kgauswi go yo reka dijo. Mosadi wa Mosamaria o tla go ga meetse ge ba sa ile. Jesu o re go yena: “Mphe meetse ke nwe.”—Johane 4:7.
Bajuda le Basamaria ka kakaretšo ga ba nwešane meetse ka baka la kgethollo e tsemilego medu. Ka gona, mosadi yo o maketše gomme o a botšiša o re: “Go tla bjang gore wena, o re o le Mojuda o nkgopele meetse mola ke le mosadi wa Mosamaria?” Jesu o a araba o re: “Ge nkabe o tsebile gore mpho e sa lefelelwego ya Modimo ke eng le gore ke mang yo a rego go wena: ‘Mphe meetse ke nwe,’ o ka be o kgopetše yena gomme a ka be a go neile meetse a phelago.” Mosadi o araba ka gore: “Mohlomphegi, ga o na le kgamelo ya go ga meetse, le gona sediba se a iša. Ka gona meetse a gago a phelago a tšwa mothopong ofe? Na o feta rakgolokhukhu wa rena Jakobo yo a re neilego sediba se, le yo yena ka noši gotee le barwa ba gagwe le diruiwa tša gagwe ba nwelego meetse a sona?”—Johane 4:9-12.
Jesu o re: “Yo mongwe le yo mongwe yo a nwago meetse a o tla buša a nyorwa. Mang le mang yo a nwago meetse ao ke tlago go mo nea ona a ka se ke a nyorwa le ka mohla, eupša meetse ao ke tlago go mo nea ona, go yena e tla ba sediba sa meetse seo se runyago bakeng sa go nea bophelo bjo bo sa felego.” (Johane 4:13, 14) Ee, le ge Jesu a lapile, o ikemišeditše go abelana le mosadi wa Mosamaria mantšu ao a neago bophelo a therešo.
Ke moka mosadi o re: “Morena, mphe meetse ao, e le gore ke se hlwe ke nyorwa goba ke dula ke etla lefelong le go tlo ga meetse.” Bjale go bonala Jesu a fetoša seo ba bolelago ka sona gomme o re go yena: “Sepela o yo bitša monna wa gago le tle mo.” O araba ka gore: “Ga ke na monna.” Eupša o tlabja ke seo Jesu a se tsebago ge a mmotša a re: “O a rereša ge o re: ‘Ga ke na monna.’ Gobane o bile le banna ba bahlano gomme monna yo o nago le yena gona bjale ga se monna wa gago.”—Johane 4:15-18.
O kwa gabotse seo Jesu a mmotšago sona, ka gona o bolela a maketše o re: “Mohlomphegi, ke lemoga gore o moporofeta.” Ke moka o bontšha gore o kgahlegela dilo tša moya. Bjang? O tšwela pele o re: “Borakgolokhukhu ba rena [Basamaria] ba be ba rapela thabeng ye [Thaba ya Geritsima, yeo e lego kgauswi]; eupša lena [Bajuda] le re Jerusalema ke lefelo leo batho ba swanetšego go rapela go lona.”—Johane 4:19, 20.
Lega go le bjalo, Jesu o hlalosa gore lefelo la borapedi ga le bohlokwa. O re: “Go tla nako yeo ka yona le ka se kego la rapela Tate thabeng ye goba Jerusalema.” Ke moka a mmotša a re: “Nako e a tla le bjale ke yona, yeo ka yona barapedi ba kgonthe ba tlago go rapela Tate ka moya le ka therešo, gobane ruri Tate o nyaka ba bjalo gore ba mo rapele.”—Johane 4:21, 23, 24.
Seo Tate a se nyakago go barapedi ba therešo ga se moo ba rapelago gona eupša ke tsela yeo ba rapelago ka yona. Mosadi yo o kgahlegile. O re: “Ke tseba gore Mesia o etla, e lego yo a bitšwago Kriste. Ge yoo a fihla, o tla re tsebiša dilo ka moka phatlalatša.”—Johane 4:25.
Ke moka Jesu o utolla therešo e bohlokwa o re: “Nna yo ke bolelago le wena, ke yena yoo.” (Johane 4:26) Nagana ka seo! Mosadi o tla go ga meetse mosegare wa sekgalela. Lega go le bjalo, Jesu o mmontšha botho ka tsela e kgahlišago. O mmotša ka go lebanya seo go bonagalago a se a tšwa a se bolela phatlalatša go ba bangwe—gore ke yena Mesia.
BASAMARIA BA BANTŠI BA A DUMELA
Barutiwa ba Jesu ba boa Sikara ba swere dijo. Ba mo hwetša a le sedibeng sa Jakobo moo ba mo tlogetšego gona, eupša bjale o bolela le mosadi wa Mosamaria. Ge barutiwa ba fihla, o tlogela moeta wa gagwe ke moka a ya motseng.
Ge a fihla Sikara, mosadi yoo o anegela batho dilo tšeo Jesu a mmoditšego tšona. O ba botša a kgodišegile o re: “Etlang mo le bone motho yo a mpoditšego dilo ka moka tše ke di dirilego.” Ke moka, mohlomongwe e le go tsoša kgahlego, o a botšiša o re: “Na mohlomongwe yena yoo ga se yena Kriste?” (Johane 4:29) Yeo ke potšišo ya mabapi le taba e bohlokwa—yeo e bego e dutše e ratwa go tloga mehleng ya Moshe. (Doiteronomio 18:18) Seo se dira gore batho ba motseng ba tle ba tlo iponela Jesu.
Ka nako yeo, barutiwa ba kgopela Jesu gore a je dijo tšeo ba tlilego le tšona. Eupša o araba ka gore: “Ke na le dijo tšeo ke di jago tšeo lena le sa tsebego ka tšona.” Barutiwa ba makatšwa ke seo, ba boledišana seng sa bona, ba re: “Na go na le motho yo a mo tlišeditšego sa go ja?” Jesu ka botho o ba hlalosetša ka mantšu ao a bolelago se sengwe go balatedi ba gagwe ka moka, a re: “Dijo tša ka ke gore ke dire thato ya yo a nthomilego le go phetha modiro wa gagwe.”—Johane 4:32-34.
Modiro wo Jesu a bolelago ka wona ga se wa puno ya mabele, wo o tla tlago ka morago ga dikgwedi tše nne. Go e na le moo, Jesu o bolela ka puno ya moya, ka ge a tšwela pele a bontšha ka gore: “Emišang mahlo le bone mašemo gore a šweufaletše go bunwa. Ga bjale mmuni o hwetša moputso e bile o kgoboketša dienywa bakeng sa bophelo bjo bo sa felego, e le gore mobjadi le mmuni ba thabe gotee.”—Johane 4:35, 36.
Jesu a ka ba a be a šetše a lemogile mafelelo a go gahlana ga gagwe le mosadi wa Mosamaria. Ba bantši ba ba tšwago Sikara ba dumela go yena ka baka la bohlatse bjo mosadi yo a ba neago bjona, gobane o botša batho o re: “O mpoditše dilo ka moka tše ke di dirilego.” (Johane 4:39) Ka baka leo, ge ba etla sedibeng ba etšwa Sikara, ba kgopela Jesu gore a dule gomme a tšwele pele a bolela le bona. Jesu o amogela taletšo ya bona gomme o dula Samaria matšatši a mabedi.
Ge Basamaria ba theetša Jesu, ba bantši ba dumela go yena. Ba botša mosadi yoo ba re: “Ga re sa dumela ka baka la polelo ya gago; gobane re ikwetše ka noši gomme re tseba gore motho yo ka kgonthe ke mophološi wa lefase.” (Johane 4:42) Ga go pelaelo gore mosadi wa Mosamaria o bea mohlala o mobotse wa kamoo re ka neago bohlatse ka Kriste, ka go tsoša kgahlego e le gore bao ba re theetšago ba nyake go kwa tsebišo e oketšegilego.
Gopola gore ke dikgwedi tše nne pele ga puno—go bonagala e le puno ya garase, yeo moo tikologong ye e bago ka seruthwane. Ka gona, mohlomongwe mo nakong ye ke November goba December. Se se bolela gore ka morago ga Paseka ya 30 C.E., Jesu le barutiwa ba gagwe ba feditše mo e ka bago dikgwedi tše seswai ba le Judea ba ruta le go kolobetša. Bjale ba leba ka leboa tikologong ya gabo bona ya Galilea. Ba letetšwe ke’ng moo?
Ithute ka mo go oketšegilego
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.


text:
Boela go Jehofa
Jehofa o tsoma dinku tša gagwe tšeo di timetšego gomme o go laletša go boela go yena.
Lengwalo Leo le Tšwago go Sehlopa se Bušago
Lengwalo le leo le tšwago go Sehlopa se Bušago le laletša bahlanka ba Modimo bao ba arogilego mohlapeng.
KAROLO 1
“Ke tla Tsoma Yeo e Timetšego”
Na Modimo o lebelela nku yeo e timetšego e le ya pala e a leswa?
KAROLO 2
Dipelaelo
—“Re Gateletšwe ka Ditsela Tšohle”
Ge e ba o nyamišwa ke gore ga o sa kgona go direla Jehofa seo o bego o tlwaetše go se dira, go na le tšhišinyo yeo e ka go thušago gore o hwetše matla a tšwago go yena.
KAROLO 3
Ge re Kgopišitšwe
—Ge re na le “Lebaka la go ba le Pelaelo”
Melao ya motheo e meraro ya Beibele e ka go thuša go lebeletšana le boemo bja ge o kgopišitšwe ke modumedigotee.
KAROLO 4
Go Ipona Molato
—‘Ntlhwekiše Sebeng sa ka’
O ka ba le letswalo leo le hlwekilego bjang?
KAROLO 5
Boelang go “Modiši le Molebeledi wa Meoya ya Lena”
Nka thoma kae, ge e ba ke nyaka go boela go Jehofa? Phuthego e tla ntšea bjang?
Phetho
Na o fela o gopola dinako tšeo o di thabetšego le batho ba Jehofa?


text:
NA O HLAMILWE?
Mosela wa Mokgaditswane wa Agama
Mokgaditswane wa agama o taboga gabonolo go tloga lefelong leo le rapamego go ya lebotong leo le emego thwii. Ge e ba lefelo leo le thedimoga, mokgaditswane o palelwa ke go ema gabotse, eupša o sa kgona go ema lebotong. Bjang? Sephiri se letše moseleng wa mokgaditswane woo.
Ela hloko se: Ge mekgaditswane ya agama e taboga go tloga lefelong la makgwakgwa—leo le dirago gore e kgone go itsetsepela—e thoma pele ka go tsepamiša mebele ya yona gomme ya bea mesela mo fase. Se se e thuša gore e taboge e eme ka tsela e swanetšego. Lega go le bjalo, ge e le lefelong la go thedimoga, mekgaditswane e na le go thedimoga ke moka ya taboga e se ya ema ka tsela ya maleba. Eupša ge e le moyeng, e kgona go sokolla mebele ya yona gore e eme ka tsela ya maleba ka go emišetša mosela godimo. Mogato wo o raragane. Pego yeo e lokolotšwego ke Yunibesithi ya California, kua Berkeley, e re: “Mekgaditswane e swanetše go fetoša mesela ya yona ka lebelo e le gore e dule e eme thwii.” Ge lefelo leo o tabogago go tloga go lona le thedimoga kudu, ke moo mokgaditswane o swanetšego go emiša mosela wa wona kudu e le gore o eme gabotse ge o fihla mo o tabogelago gona.
Mosela wa agama o ka thuša baentšeneare go hlama dinamelwa tša mohuta wa diroboto tšeo di itsetsepelago kudu tšeo di ka dirišetšwago go tsoma baphologi ka moragonyana ga tšhišinyego ya lefase goba kotsi e itšego. Monyakišiši Thomas Libby o re: “Diroboto ga di swane le diphoofolo ka go itsetsepela, ka gona selo le ge e le sefe seo se ka dirago gore roboto e kgone go itsetsepela ke kgatelopelo.”
O nagana eng? Na mosela wa mokgaditswane wa agama o bile gona ka tlhagelelo? Goba na o hlamilwe?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Albania
Autostrada Tiranë – Durrës, Km 1
Mëzez
TIRANË
ALBANIA
+355 42-407-255
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Sealbania le ka Polelo ya Diatla ya Albania. Go romelwa dikgatišo tša maleme a fapafapanego diphuthegong tša Albania le Kosovo.


text:
Na o Dumelela Mmopi yo Mogolo Gore a go Bope?
“Bonang! Go etša letsopa leo le lego ka seatleng sa mmopi yo a bopago ka letsopa, le lena le bjalo ka seatleng sa ka.”
DIKOPELO: 60, 22
1, 2. Ke ka baka la’ng Modimo a ile a lebelela Daniele e le “monna yo a rategago kudu,” gona re ka bontšha bjang gore re kwa Modimo go swana le Daniele?
GE Bajuda ba be ba išwa Babilona, ba ile ba tsena motseng wo o bego o tletše medingwana ya maaka le batho bao ba bego ba rapela batemona. Lega go le bjalo, Bajuda ba botegago, ba go swana le Daniele le bagwera ba gagwe ba bararo, ba ile ba gana go bopša ke batho ba Babilona. (Daniele 1:6, 8, 12; 3:16-18) Daniele le bagwera ba gagwe ba ile ba dumelela Jehofa gore a ba bope gomme ba tšwela pele ba hlankela yena feela. Gaešita le ge Daniele a ile a dula tikologong e mpe kudu bophelo bja gagwe ka moka, morongwa wa Modimo o ile a re ke “monna yo a rategago kudu.”
2 Mehleng ya Beibele, mmopi o be a lahlela letsopa motšheneng wa go bopa gore a bope selo se itšego. Lehono, barapedi ba therešo ba a tseba gore Jehofa ke Mmuši wa legohle le gore o na le matla a go bopa ditšhaba. (Bala Jeremia 18:6.) Le gona Modimo o na le matla a go bopa yo mongwe le yo mongwe wa rena. Lega go le bjalo, Jehofa ga a gapeletše motho go fetoga. Go e na le moo, o nyaka gore re mo dumelele go re bopa. Sehlogong se, re tla ithuta seo re swanetšego go se dira gore re dule re le letsopa le boleta ka diatleng tša Modimo. Re tlo ahlaahla dipotšišo tše di latelago tše tharo: (1) Re ka phema bjang mekgwa yeo e ka dirago gore re gane keletšo ya Modimo gomme ra swana le letsopa le thata? (2) Re ka hlagolela bjang dika tšeo di ka re thušago go dula re ekwa gomme ra swana le letsopa le boleta? (3) Batswadi ba Bakriste ba ka šomišana bjang le Modimo ge ba bopa bana ba bona?
PHEMA MEKGWA YEO E KA THATAFIŠAGO PELO YA GAGO
3. Ke mekgwa efe yeo e ka thatafišago dipelo tša rena? Nea mohlala.
3 Diema 4:23 e re: “Go feta tšohle tšeo di swanetšego go šireletšwa, šireletša pelo ya gago ka gobane methopo ya bophelo e tšwa go yona.” E le gore dipelo tša rena di se ke tša thatafala, re swanetše go phema mekgwa e mebe ya go swana le boikgogomošo, go tlwaela go dira sebe le go hloka tumelo. Ge re sa hlokomele, dilo tše di ka dira gore re se kwe Modimo le go ba marabele. (Daniele 5:1, 20; Baheberu 3:13, 18, 19) Seo se ile sa diragalela Usia Kgoši ya Juda. (Bala 2 Dikoronika 26:3-5, 16-21.) Mathomong, Usia o be a ekwa Modimo e bile a na le tswalano e botse le yena, ka go re’alo Modimo a tiiša mmušo wa gagwe. Eupša “gateetee ge a matlafetše, pelo ya gagwe e ile ya ikgogomoša.” O ile a ikgogomoša kudu moo a ilego a leka go fiša diorelo ka tempeleng gaešita le ge mošomo woo o be o swanetše go dirwa ke baperisita feela. Ge baperisita ba mmotša gore o dira sebe, Usia o ile a galefa kudu! Jehofa o ile a kokobetša kgoši yeo ya moikgogomoši, gomme ya ba molephera go fihlela e ehwa.
4, 5. Go ka direga’ng ge re ka ba le boikgogomošo? Nea mohlala.
4 Ge re ka ikgogomoša, re ka thoma go nagana gore re kaone go feta batho ba bangwe gomme ra thoma go gana keletšo yeo re e newago go tšwa ka Beibeleng. (Diema 29:1; Baroma 12:3) Seo se ile sa diragalela mogolo yo a bitšwago Jim. O ile a se dumelelane le bagolo ba phuthegong ya gabo ka selo se itšego. Jim o re: “Ke ile ka botša bagolo bao gore ga ba na lerato, ke moka ka tšwa sebokeng seo.” Ka morago ga dikgwedi tše e ka bago tše tshela, Jim o ile a hudugela phuthegong e nngwe eupša a se kgethwe gore e be mogolo moo. O ile a šulafalelwa. O be a tloga a kgodišegile gore ga a na phošo moo a ilego a tlogela go hlankela Jehofa gomme a fola moyeng ka nywaga e lesome. O bolela gore o be a ikgogomoša le gore o ile a thoma go bona Jehofa molato ka seo se bego se direga. Bana babo rena ba ile ba mo etela ka nywaga e mentši ba leka go mo thuša, eupša o be a gana thušo ya bona.
5 Jim o re: “Ke be ke dula ke ipotša gore bagolo bao ba fošitše.” Mohlala wa Jim o bontšha gore boikgogomošo bo ka dira gore re se ipone diphošo. Ge re dira bjalo, ga re sa le letsopa le boleta. (Jeremia 17:9) Na o kile wa kgopišwa ke ngwanabo rena goba kgaetšedi? Na o kile wa nyamišwa ke go lahlegelwa ke tokelo e itšego? O ile wa arabela bjang? Na o ile wa ikgogomoša, goba na o ile wa lemoga gore go dira khutšo le bana beno le go dula o botegela Jehofa ke tšona dilo tša bohlokwa kudu?
6. Go ka direga’ng ka rena ge e ba re tlwaela go dira sebe?
6 Ge motho a tšwela pele a dira sebe e bile a uta seo a se dirago, go ka ba thata gore a amogele keletšo e tšwago go Modimo. E bile a ka se sa tšhaba go dira dibe tše dingwe. Ngwanabo rena yo mongwe o re ge nako e dutše e eya boitshwaro bja gagwe bjo bobe bo ile bja se sa mo tshwenya gakaalo. (Mmoledi 8:11) Ngwanabo rena yo mongwe yo a ilego a tlwaela ka nakwana go bogela diswantšho tša batho bao ba sa aparago o re: “Ke ile ka thoma go swayaswaya bagolo diphošo.” Go bogela diswantšho tšeo go ile gwa senya tswalano ya gagwe le Jehofa. Ka morago ga gore batho ba bangwe ba tsebe ka bothata bja ngwanabo rena yo, bagolo ba ile ba mo thuša. Ke therešo gore ka moka ga rena ga se ra phethagala. Eupša ge e ba re lebelela diphošo bathong bao ba re eletšago goba re itokafatša ge re dirile phošo go e na le go kgopela Modimo gore a re lebalele le go re thuša, dipelo tša rena di ka thatafala.
Baisiraele bao ba sa kwego ba ile ba hwela lešokeng ka baka la dipelo tša bona tše thata le go hloka tumelo
7, 8. (a) Baisiraele ba bogologolo ba bontšhitše bjang gore go hloka tumelo go kotsi? (b) Re ithuta’ng mohlaleng wa bona?
7 Ge Jehofa a be a lokolla Baisiraele Egipita, ba ile ba bona mehlolo ya gagwe e mentši. Go sa šetšwe seo, ge ba dutše ba batamela go tsena Nageng ya Kholofetšo, dipelo tša bona di ile tša thatafala. Ka baka la’ng? Ba be ba se na tumelo go Modimo. Go e na le gore ba bote Jehofa, ba ile ba boifa gomme ba ngongorega ka Moshe. Ba be ba bile ba nyaka go boela Egipita, moo e bego e le makgoba! Jehofa o ile a kwa bohloko kudu gomme a re: “Setšhaba se se tla kgaotša neng go nnyatša?” (Numeri 14:1-4, 11; Psalme 78:40, 41) Baisiraele bao ba ile ba hwela lešokeng ka baka la dipelo tša bona tše thata le go hloka tumelo.
8 Lehono, re kgauswi kudu le go tsena lefaseng le lefsa, gomme tumelo ya rena e a lekwa. Ka gona re swanetše go lekola tumelo ya rena gore e tiile gakaakaang. Re ka kgodišega bjang gore e tiile? Ka go hlahloba mantšu a Jesu ao a lego go Mateo 6:33. Ipotšiše gore: ‘Na dipakane tša ka le diphetho tša ka di bontšha gore ke tloga ke na le tumelo mantšung ao a Jesu? Na ke fela ke lofa diboka goba tšhemo e le gore ke yo dira tšhelete? Ke tla dira’ng ge mošomo wa boiphedišo o nnyaka nako e oketšegilego le matla? Na ke tla dumelela lefase le le mpopa, mohlomongwe le go ntira gore ke tlogele go hlankela Jehofa?’
9. Ke ka baka la’ng re swanetše go ‘dula re itekola’ go bona ge e ba re sa le tumelong, gona re ka dira seo bjang?
9 Ge e ba re sa kwe seo Beibele e se bolelago ka bagwera ba babe, go kgaolwa, goba boithabišo, dipelo tša rena di ka thatafala. O swanetše go dira’ng ge e ba se se thoma go go diragalela? O swanetše go lekola tumelo ya gago kapelapela! Beibele e re: “Dulang le itekola go bona ge e ba le sa le tumelong, dulang le itlhatsela seo lena ka noši le lego sona.” (2 Bakorinthe 13:5) O se ke wa iphora, gomme ka mehla o diriše Lentšu la Modimo go lokiša kgopolo ya gago.
DULA O SWANA LE LETSOPA LE BOLETA
10. Ke’ng seo se ka re thušago gore re swane le letsopa le boleta ka diatleng tša Jehofa?
10 E le go re thuša go dula re swana le letsopa le boleta, Modimo o re neile Lentšu la gagwe, phuthego ya Bokriste le bodiredi. Ge re bala Beibele letšatši le letšatši le go naganišiša ka seo re se balago, re tla ba boleta ka diatleng tša Modimo gomme a kgona go re bopa. Jehofa o ile a laela dikgoši tša Isiraele gore di ingwalele kopi ya Molao wa Gagwe le go o bala letšatši le letšatši. (Doiteronomio 17:18, 19) Baapostola ba be ba tseba gore go bala Mangwalo le go naganišiša ka seo ba se balago go be go tla ba thuša kudu tšhemong. Ge ba be ba ngwala dipuku tša Beibele, ba ile ba tsopola Mangwalo a Seheberu gantši. Le gona ge ba be ba le tšhemong, ba be ba kgothaletša batho go bala Mangwalo. (Ditiro 17:11) Ka mo go swanago, le rena re a bona gore go bala Lentšu la Modimo letšatši le letšatši le go naganišiša ka seo re se balago go bohlokwa kudu. (1 Timotheo 4:15) Se se re thuša gore re dule re ikokobeditše, ka go re’alo Jehofa o tla kgona go re bopa.
11, 12. Jehofa a ka diriša bjang phuthego ya Bokriste go re bopa go ya ka dinyakwa tša rena? Nea mohlala.
11 Jehofa o tseba seo yo mongwe le yo mongwe wa rena a se hlokago, ka gona o diriša phuthego ya Bokriste go re bopa. Jim, yo go boletšwego ka yena pejana, o ile a thoma go fetoša kgopolo ge mogolo yo a itšego a be a mmontšha lerato. Jim o re: “Le ka mohla mogolo yoo ga se a ka a ntshola ka seo ke se dirilego goba go ntshwaya diphošo. Go e na le moo, ka mehla o be a nkgothatša e bile a mpontšha go tšwa pelong gore o nyaka go nthuša.” Ka morago ga dikgwedi tše tharo, mogolo yoo o ile a laletša Jim dibokeng. Jim o re phuthego e ile ya mo amogela ka borutho le gore lerato la yona le ile la mo thuša go fetoša kgopolo ya gagwe e fošagetšego. O ile a thoma go bona gore maikwelo a gagwe a be a mo lahleditše. Bagolo ba phuthegong ya gabo Jim gotee le mosadi wa gagwe ba ile ba mo kgothatša, gomme ganyenyane-ganyenyane o ile a boela a hlankela Jehofa. Le gona Jim o ile a thušwa ke go bala sehlogo se se rego “Jehofa ga a na Molato” le se se rego “Hlankelang Jehofa ka go Botega,” ka Morokaming wa November 15, 1992.
12 Ge nako e dutše e eya, Jim e ile ya ba mogolo gape. Go tloga ka nako yeo, o thušitše bana babo rena ba bangwe go rarolla mathata a go swana le ao a kilego a ba le wona le go matlafatša tumelo ya bona. O re o be a nagana gore o na le tswalano e botse le Jehofa mola go be go se bjalo. O re o a itshola ka ge a ile a dumelela boikgogomošo bo mo dira gore a šetše diphošo tša ba bangwe go e na le go šetša dilo tša bohlokwa kudu.
Ge re ekiša Kriste, batho ba thabela molaetša wa rena e bile ba ka fetoša tsela yeo ba re lebelelago ka yona
13. Tirelo ya tšhemo e ka re thuša go ba le dika dife, gona mafelelo e ba afe?
13 Tirelo ya tšhemo le yona e ka re bopa gomme ya re thuša go ba batho ba bakaone. Bjang? Ge re bolela ditaba tše dibotse, re swanetše go bonagatša dika tša go swana le boikokobetšo le dika tšeo di enywago ke moya wa Modimo. (Bagalatia 5:22, 23) Nagana ka dika tše dibotse tšeo tirelo ya tšhemo e go thušitšego go ba le tšona. Ge re ekiša Kriste, batho ba thabela molaetša wa rena e bile ba ka fetoša tsela yeo ba re lebelelago ka yona. Ka mohlala, Dihlatse tše pedi kua Australia di ile tša leka go boledišana le mosadi yo mongwe legaeng la gagwe, eupša mosadi yoo a di galefela le go di swara makgwakgwa. Lega go le bjalo, Dihlatse tšeo di ile tša mo theetša ka tlhompho. Ka morago, mosadi yoo o ile a itshola ka seo a se dirilego gomme a ngwalela ofisi ya lekala lengwalo. O ile a kgopela tshwarelo ka boitshwaro bja gagwe. O itše: “Ke ipona ke le setlaela ka go galefela batho ba babedi bao ba bolelago ka Lentšu la Modimo le go ba raka legaeng la ka.” Go tšwa phihlelong ye, re a bona gore go bolela le batho ka boleta tšhemong go bohlokwa. Ee, tirelong ya tšhemo re thuša batho, eupša le rena re a thušega ka gobane re kgona go kaonefatše semelo sa rena.
ŠOMIŠANA LE MODIMO GE O BOPA BANA BA GAGO
14. Batswadi ba swanetše go dira’ng ge e ba ba nyaka go atlega go bopeng bana ba bona?
14 Bana ba bantši ba banyenyane ba ikokobeditše e bile ba rata go ithuta. (Mateo 18:1-4) Ka gona ke gabohlale gore batswadi ba thuše bana ba bona go ithuta therešo le go e rata e sa le ba banyenyane. (2 Timotheo 3:14, 15) E le gore batswadi ba atlege tabeng ye, bona ka noši ba swanetše go rata therešo gomme ba diriše seo ba ithutago sona ka Beibeleng maphelong a bona. Ge batswadi ba dira seo, go tla ba bonolo gore bana ba bona ba rate therešo. Le gona bana ba tla bona gore ge batswadi ba ba laya ke ka gobane ba a ba rata le gore Jehofa o a ba rata.
15, 16. Batswadi ba ka bontšha bjang gore ba bota Jehofa ge ngwana wa bona a kgaotšwe?
15 Le ge batswadi ba ruta bana ba bona therešo, bana ba bangwe ba tlogela go hlankela Jehofa goba ba a kgaolwa. Ge seo se direga, lapa le kwa bohloko kudu. Kgaetšedi yo mongwe mo Afrika Borwa o re: “Ge buti a be a kgaolwa, go be go le bjalo ka ge eka o hwile. Go be go le bohloko kudu!” Eupša ke’ng seo kgaetšedi yo le batswadi ba gagwe ba ilego ba se dira? Ba ile ba latela tlhahlo yeo e lego ka Beibeleng. (Bala 1 Bakorinthe 5:11, 13.) Batswadi ba gagwe ba be ba tseba gore go kwa keletšo ya Modimo go tla hola lapa ka moka. Le gona ba ile ba lemoga gore go kgaolwa ke tayo e lerato e tšwago go Jehofa. Ka gona ba be ba ikgokaganya le morwa wa bona ge feela go be go hlokagala gore ba boledišane ka ditaba tša lapa.
16 Morwa yoo wa bona o ile a ikwa bjang? Ka morago o ile a re: “Ke be ke tseba gore lapa la gešo ga se la ntlhoya, eupša le be le ekwa Jehofa le mokgatlo wa gagwe.” Le gona o itše: “Ge o gapeletšega go kgopela Jehofa gore a go thuše le go go lebalela, ke gona o bonago gore o a mo hloka.” Nagana kamoo lapa le le ilego la thaba ka gona ge morwa yo a be a boela go Jehofa! Ee, ge re dula re ekwa Modimo re tla thaba le go atlega.
Ge re ikokobeditše gomme ka mehla re ekwa Jehofa, re ba ba rategago kudu go yena
17. Ke ka baka la’ng re swanetše go dula re ekwa Jehofa, gona seo se tla re hola bjang?
17 Moporofeta Jesaya o ile a bolela e sa le pele gore Bajuda bao ba bego ba le Babilona ba be ba tla itshola gomme ba re: “Wena Jehofa, o Tatago rena. Re letsopa gomme wena o Mmopi wa rena; ka moka ga rena re modiro wa seatla sa gago.” Le gona ba be ba tla lopa Jehofa ka gore: “O se ke wa gopola diphošo tša rena ka mo go sa felego. Anke o bone hle: ka moka ga rena re setšhaba sa gago.” (Jesaya 64:8, 9) Ge re ikokobeditše gomme ka mehla re ekwa Jehofa, re ba ba rategago kudu go yena, go swana le Daniele. Jehofa o tla tšwela pele a re bopa ka Lentšu la gagwe, moya wa gagwe le mokgatlo wa gagwe e le gore nakong e tlago re tle re be “bana ba Modimo” bao ba phethagetšego.